title: Lokroi Epizefyrioi

text: Keskiajalla paikan nimi ja kaupungin sijainti unohtuivat, mutta se oli paikallistettu viimeistään 1800-luvulle tultaessa.


title: Lokroi Epizefyrioi

text: Lokroin akropolista tai satamaa ei ole paikannettu. Linnoituskukkuloita oli Liviuksen maininnan perusteella kaksi. Ne sijaitsivat lähellä toisiaan, ja niiden välissä kulki jokirotko. Satama sijaitsi mahdollisesti Fiume di Sant'Ilario -joen suussa eli nykyisen Marina di Sant'Ilarion kylän kohdalla. Kaupunki oli ympäröity muureilla, joiden viimeinen vaihe oli peräisin 300- tai 200-luvuilta eaa. Kaupunginmuuri ympäröi laajan alueen, jonka sisäpuoli ei ollut kokonaan rakennettu täyteen. Muuri oli varustettu suorakulmaisilla ja pyöreillä torneilla, ja siitä on löydetty joitakin osia. Nykyisin Centocameren nimellä tunnettu alue oli rakennettu ruutuasemakaavaan, ja alueella oli vesijohdot. Toinen asuinkortteleiden alue on löydetty nykyisin nimellä Caruso tunnetulta alueelta.


title: Lokroi Epizefyrioi

text: Kaupungin teatteri on löydetty kukkulanrinteestä kaupungin länsiosasta. Se on ajoitettu 300-luvulle eaa. Teatterin läheltä nykyisestä Casa Marafiotista on löydetty doorilaista tyyliä edustaneen temppelin jäänteet. Se saattoi olla omistettu Olympoksen Zeukselle.


title: Lokroi Epizefyrioi

text: Abbadessan ja Mannellan kukuloiden välisestä laaksosta on löydetty todennäköinen pyhäkköalue, josta on löydetty aarrekammiorakennuksen jäänteet sekä votiivilahjasäilö. Paikka oletetaan antiikin lähteissä mainituksi Persefoneioniksi eli Persefonen pyhäköksi, joka kukoisti erityisesti 500- ja 400-luvuilla eaa. Itse Persefonen temppelin jäänteitä ei kuitenkaan ole löydetty, mutta se on saattanut sijaita Mannellan kukkulalla.


title: Lokroi Epizefyrioi

text: Marasàn läheltä on löydetty temppeli, jonka jumaluutta ei tunneta. Temppelissä on ollut kolme rakennusvaihetta: Ensimmäisessä vaiheessa 600-luvulla eaa. se koostui pitkästä naoksesta eli cellasta. 500-luvulla eaa. siihen lisättiin peristylos-, todennäköisesti heksastylos-pylväikkö. 400-luvun eaa. lopulla temppeli korvattiin joonialaista tyyliä edustaneella suuremmalla temppelillä, jonka koko oli noin 19 x 45 metriä ja jossa oli 6 x 17 pylvästä. Siinä oli naos, pronaos ja opisthodomos. Temppelin marmorikoristelusta on säilynyt jäänteitä.


title: Lokroi Epizefyrioi

text: Kaupungin koillispuolelta Luciferon alueelta on löydetty nekropolis eli hautausmaa, jonka haudat ovat pääosin 500- ja 400-luvuilta eaa., ja Manacin alueelta vanhempi 600–500-lukujen eaa. hautausmaa. Myös myöhempiä roomalaisia hautoja on löydetty.


title: Lokroi Epizefyrioi

text: Arkeologisen alueen yhteydessä on museorakennus, jossa on alueelta tehtyjä esinelöytöjä.


title: Otto Berger

text: Otto ”Attila” Berger (s. 5. maaliskuuta 1941 Wien) on suomalainen kitaristi. Itävallassa syntynyt Berger muutti Lahteen vuonna 1968 ja on sen jälkeen soittanut lukuisissa suomalaisissa iskelmä-, jazz- ja rockyhtyeissä.


title: Otto Berger

text: Bergerin ensimmäisiä yhtyeitä Suomessa olivat Olavi Kivikosken ja Kari Raution kokoonpanot. Lisäksi hänellä oli 1960–1970-lukujen vaihteessa oma yhtye Attila Berger & Hand, joka toimi myös Markku Aron taustayhtyeenä. UMO:ssa Berger soitti yhtyeen alkuajoista vuosista 1974–1975 lähtien 1980-luvun loppuun saakka. 1980-luvun alussa hän oli mukana myös kahdella Sleepy Sleepersin albumilla. Lisäksi Berger on soittanut muun muassa Eero Koivistoisen, Heikki Sarmannon ja Juha Watt Vainion levyillä sekä toiminut musiikinopettajana kotikaupungissaan Lahdessa.


title: Medma

text: Medma (, myös "Medmē", , "Mesma", ) oli antiikin aikainen kaupunki ja kaupunkivaltio ("polis") Suur-Kreikassa eli Magna Graeciassa nykyisen Italian alueella. Se sijoitetaan nykyisen Rosarnon kaupungin paikalle.


title: Medma

text: Medma sijaitsi Apenniinien niemimaan ”saappaankärjen” eli Bruttiumin niemimaan ja myöhemmän Calabrian alueen länsirannikolla eli Tyrrhenanmeren puolella. Se oli rakennettu Hipponionin kaupungin ja Metauros-joen (nyk. Petrace) suun väliselle alueelle noin 43 kilometriä pohjoiseen Rhegionin kaupungista ja nykyisestä Reggio di Calabriasta. Kaupungin lähellä sijaitsi samanniminen lähde, josta sen sanottiin saaneen nimensä. Strabonin kuvauksen perusteella kaupunki sijaitsi hieman sisämaassa, kun taas rannikolla sillä oli erillinen satama nimeltä Emporion. Se on joskus sijoitettu nykyisen Nicoteran paikalle.


title: Medma

text: Medman kaupunkivaltion vallassa olleeseen alueeseen kuului nykyisen Rosarnon tasanko sekä Aspromonte-vuorten alarinteet, ja sen pinta-alaksi on arvioitu noin 100 neliökilometriä.


title: Medma

text: Medma perustettiin varhaisemman suurkreikkalaisen kreikkalaiskaupungin Lokroi Epizefyrioin siirtokuntana. Sen perustaminen ajoitetaan varhaiselle arkaaiselle kaudelle 600-luvulle eaa. Kaupungin historia tunnetaan antiikin lähteistä melko huonosti, eikä se vaikuta nousseen alueen suurten kaupunkien joukkoon. Kaupungin kansalaisista käytettiin etnonyymejä "Medmaios" () ja "Mesmaios" ().


title: Medma

text: Vuonna 422 eaa. Medma oli Hipponionin tavoin sodassa emäkaupunkiaan Lokroita vastaan. Sisilian Syrakusan tyranni Dionysios asutti vuonna 396 eaa. medmalaista Messenen paikalle. Tätä on kuitenkin epäilty, koska sen on arvioitu vastanneen kaupungin koko tuonaikaista väestöä, mutta arkeologia ei tue sitä käsitystä, että kaupunki olisi lakannut olemasta jo tuolloin. Medman tiedetään lyöneen omaa rahaa 300-luvulta eaa. lähtien. Aiemmat rahat olivat kaupungin 400-luvulta eaa. lähtien yhdessä Krotonin kassa lyömiä.


title: Medma

text: Roomalaisella kaudella kaupunki vaikuttaa selvinneen suhteellisen hyvin muita alueen kaupunkeja kohdanneesta taantumisesta, ja se oli olemassa vielä Strabonin ja Pliniuksen aikana ensimmäisellä vuosisadalla eaa. ja jaa. Kaupungin nimi ei kuitenkaan esiinny enää Ptolemaioksella.


title: Medma

text: Medman varsinaisen kaupunkialueen kooksi on arvioitu noin 30–35 hehtaaria. Kaupungin paikalta on löydetty jäänteitä hellenistiseltä ja roomalaiselta kaudelta, mukaan lukien useiden pyhäkköjen rauniot sekä lukuisia hautoja. Esinelöytöihin lukeutuu muun muassa terrakottaisia votiivilahjoiksi tarkoitettuja pienoispatsaita. Ne on omistettu ennen kaikkea Persefonelle (Korelle) ja Athenelle (Hippia, Promakhos).


title: Medma

text: Rosarnossa on nykyisin Medman arkeologinen alue, jonka yhteydessä toimii pieni museo.


title: Neapolis (Italia)

text: Neapolis (, myös "Neēpolis", ) oli antiikin aikainen kaupunki ja kaupunkivaltio ("polis") Suur-Kreikassa eli Magna Graeciassa nykyisen Italian alueella. Se on kehittynyt nykyiseksi Napolin kaupungiksi ja sijaitsi sen paikalla.


title: Neapolis (Italia)

text: Neapolis oli Tyrrhenanmeren rannikon pohjoisimpia kreikkalaisia siirtokuntia. Se perustettiin noin vuonna 470 eaa. Alueella laajentunut Rooman valtakunta valtasi kaupungin vuonna 326 eaa., ja siitä tuli Rooman liittolainen ja ajan myötä kukoistava roomalainen kaupunki, vaikkakin se säilytti pitkään kreikkalaisen identiteettinsä.


title: Neapolis (Italia)

text:
Neapolis sijaitsi, samoin kuin nykyinen Napoli, Tyrrhenanmeren rannikolla Kymenlahden (Cumaenlahti, lat. "Sinus Cumanus") eli nykyisen Napolinlahden pohjoisrannalla, noin 241 kilometriä etelään Roomasta. Kaupungin itäpuolella kohosi tulivuori Vesuvius, ja länsipuolella sijaitsi tuliperäinen kraatterien, kuumien lähteiden ja mineraalikaivosten alue, joka nykyisin tunnetaan nimellä Campi Flegrei eli ”Tulikentät”. Neapolis oli antiikin aikana Opikian eli Kampanian, nykyisen Campanian, tärkeimpiä kaupunkeja.
Paikalla olleita kaupunkeja oli alun perin kaksi, vanhempi Palaiopolis (”Vanha kaupunki”) ja uudempi Neapolis (”Uusi kaupunki”), mikä selittää kaupungin nimen. Palaiopoliin paikkaa ei kuvata missään, mutta se sijoitetaan Pausilypoksen ("Mons Pausilypus", nyk. Posilipo) kukkulalle tai harjanteelle, joka sijaitsee nykyisen kaupungin lounaispuolella Pizzofalconessa ja erottaa Puteolinlahden (Baiaenlahti, Pozzuolinlahti) Napolinlahdesta (). Antiikin aikana harjanne toimi Neapoliin ja Puteolin ja Baiaen alueiden luonnollisena rajana. Palaiopoliin kuului myös Megariin saari, nykyinen Castel dell'Ovo, Pausilypoksen ja Neapoliin välillä. Neapolis sen sijaan sijoitettiin hieman koilliseen pienelle Sebethos-joelle (myös Sepeithos, nyk. Sebeto tai Fiume della Maddalena) eli nykyisen Napolin vanhankaupungin itäosan alueelle (). Sebethoksen suu sijoitetaan nykyisen Piazza Municipio -aukion kohdalle.


title: Neapolis (Italia)

text: Neapolis voidaan lukea osaksi Suur-Kreikan eli Magna Graecian aluetta termin laajassa merkityksessä. Joskus termillä viitataan kuitenkin lähinnä aivan Italian eteläisimmän rannikon kreikkalaiskaupunkeihin ja kaikkein rajatuimmassa merkityksessä pelkästään Tarantonlahden siirtokuntiin. Kaupunki oli Tyrrhenanmeren rannikon kreikkalaiskaupungeista pohjoisimpia yhdessä Kymen ("Cumae") kanssa.


title: Neapolis (Italia)

text: Neapoliin kaupunkivaltion hallussa ollut alue oli suhteellisen pienikokoinen, ja sen kooksi on arvioitu vain noin 20 neliökilometriä. Siihen kuuluivat kaupungin välittömän ympäristön lisäksi ainakin jossakin vaiheessa muun muassa Kapreain (nyk. Capri) ja Ainarian (Ischia) saaret.


title: Neapolis (Italia)

text: Neapolis oli Kymen eli myöhemmin roomalaisittain Cumaen perustama siirtokunta. Se perustettiin noin vuonna 470 eaa. Strabonin mukaan sinne tuli asuttajia myös Khalkiista ja Ateenasta sekä läheisestä Pithekussaista. Viittaukset Khalkiiseen voivat kuitenkin kertoa lähinnä siitä, että Kyme oli alun perin khalkislainen siirtokunta.


title: Neapolis (Italia)

text:
Kaupunki sai nimen Neapolis, ”Uusi kaupunki”, ilmeisesti perustamishistoriansa käänteiden vuoksi, joskaan näitä ei tunneta tarkasti. Neapoliin lähellä sijaitsi varhaisempi kaupunki nimeltä "Parthenope" (, etnonyymi "Parthenopaios", ), jonka kymeläiset olivat perustaneet jo noin 650 eaa. Antiikin lähteissä tätä pidetään Neapoliin edeltäjänä, ja kymeläisten kuvataan joskus perustaneen kaupungin alun perin tähän paikkaan, ja se olisi siirretty myöhempään paikkaansa siinä vaiheessa, kun kaupunki sai uusia asuttajia. Tässä vaiheessa kaupunki myös sai nimen Neapolis, kun taas Parthenopen nimeksi tuli Palaiopolis, ”Vanha kaupunki”. Erään toisen, vähemmän luotettavan antiikin aikaisen selityksen mukaan kymeläiset olisivat hylänneet ensimmäisen siirtokuntansa, koska pelkäsivät sen nousevan emäkaupunkiaan suuremmaksi, mutta joutuivat perustamaan kaupungin uudestaan oraakkelin kehotuksesta, jolloin sen nimeksi tuli Neapolis. Kaupungin kansalaisista käytettiin etnonyymejä "Neapolitēs" (), "Neopolitēs" () ja "Neopolitas" (), myöhemmin latinaksi "Neapolitanus".
Parthenope oli kreikkalaisen mytologian mukaan saanut nimensä samannimisestä seireenistä, joka huuhtoutui paikalla rantaan epäonnistuttuaan Odysseuksen nappaamisessa. Kaupungin nimityksenä esiintyy myös "Faleron", joka olisi ollut kyseisen paikan alkuperäinen nimi. Faleron saattaa paikannimenä olla tyrrheeniläistä tai pelasgista alkuperää, ja paikalla on saattanut olla tyrrheenien asutus jo aiemmin. Palaiopoliin Megaris puolestaan saattoi olla rhodoslainen kauppa-asema jo ennen kymeläisen siirtokunnan perustamista alueelle. Parthenope esiintyy myöhemmin roomalaisessa runoudessa Neapoliin nimityksenä.


title: Neapolis (Italia)

text: Todellisuudessa Parthenope/Palaiopolis ja Neapolis vaikuttavat säilyneen olemassa rinnakkain pitkään. Neapolis nousi kuitenkin varhaisempaa asutusta merkittävämmäksi. Kaupungit muodostivat yhden poliksen viimeistään 300-luvulta eaa. lähtien. Vuonna 421 eaa. Neapolis otti asukkaita Kymestä paikallisen ei-kreikkalaisen heimon samnilaisten vallattua sen. Lopulta myös Neapolis jäi samnilaisten vallan alle. Tämä on saattanut tapahtua suhteellisen rauhallisesti niin, että samnilaisille on myönnetty kansalaisuuksia ja näiden on sallittu osallistua politiikkaan. Kaupunki säilytti näin kreikkalaisen luonteensa, ja Liviuksen mukaan kaupunki oli edelleen täysin kreikkalainen myös silloin, kun se ensimmäistä kertaa kohtasi alueen nousevan vallan Rooman noin sata vuotta sen jälkeen kun samnilaiset olivat vallanneet Campanian.


title: Neapolis (Italia)

text: Neapolislaiset vastustivat roomalaisten valtausyritystä, mikä johti sotaan vuonna 326 eaa. Neapolislaiset pyysivät kaupunkiin samnilaisia joukkoja, ja pystyivät näin vastustamaan konsuli Publilius Philoa, joka asetti joukkonsa Palaiopoliin ja Neapoliin väliin estääkseen yhteydenpidon niiden välillä. Palaiopolilaiset Kharilaos ja Nymfios pettivät lopulta kaupunkinsa roomalaisten käsiin, ja myös Neapolis vaikuttaa antautuneen hieman myöhemmin. Se sai hyvät rauhanehdot, ja sen vapaudet taattiin sopimuksella ("foedus Neapolitanum"). Tämän jälkeen Palaiopolista ei enää mainita historiassa, ja sen asema alueella ilmeisesti siirrettiin Neapoliille, ja myös väestö siirtyi uudempaan kaupunkiin.


title: Neapolis (Italia)

text:
Tästä lähtien Neapolis oli Rooman alaisuudessa, mutta sillä oli liittolaiskaupungin ("foederata civitas") edullinen asema ja Rooman suojelu ilman monia raskaita velvollisuuksia. Siksi kaupunki pysyi uskollisena Roomalle, vaikka viholliset uhkasivat sitä usein. Vuonna 280 eaa. eteläisessä Italiassa sotineen Epeiroksen kuninkaan Pyrrhoksen armeija lähestyi kaupunkia, mutta ei onnistunut saamaan sitä, sillä Neapolis ei kääntynyt Pyrrhoksen puolelle, päin vastoin kuin monet muut Suur-Kreikan kaupungit. Kaupungin valtaamisessa epäonnistui myös Hannibal toisen puunilaissodan (218–202 eaa.) aikaan. Rooman sisällissodissa kaupunki varusti laivoja Rooman laivastoon.
Ajan kuluessa Neapolis kehittyi tavalliseksi roomalaiseksi kaupungiksi, ja vuoden 90 eaa. Lex Julian myötä se myös menetti erioikeutensa. Se säilyi kuitenkin kukoistavana ja suurena kaupunkina, ja säilytti useista lähiseudun kreikkalaiskaupungeista poiketen kreikkalaisen identiteettinsä, kulttuurinsa ja instituutionsa, koska sen väestö säilyi pääosin kreikkalaisena ja kreikankielisenä. Strabon kuvaa, että neapolislaisilla oli edelleen, vaikkakin olivat jo Rooman kansalaisia, edelleen gymnasioninsa ja kisansa, joihin kuului kreikkalaistyylisiä musiikki- ja urheilukilpailuja. Neapolislaiset oli myös jaettu edelleen fratrioihin. Tasavallan loppuaikoina kaupunki oli paikka, johon monet roomalaiset tulivat opiskelemaan ja hankkimaan kreikkalaista sivistystä. Neapoliista ja sen ympäristöstä tuli myös suosittu lomakohde muun muassa kuumien lähteidensä ansiosta.
Sullan toisessa sisällissodassa vuonna 82 eaa. Sullan kannattajat tekivät kaupungissa joukkomurhan. Sulla saattoi asuttaa sinne uusia asukkaita, joskaan siitä ei vielä tuolloin tehty roomalaista koloniaa samoin kuin monista muista kaupungeista usein samankaltaisessa yhteydessä. Keisarikaudella Neapolis kukoisti jälleen, ja siitä tuli ilmeisesti kolonia jossakin myöhemmässä vaiheessa, todennäköisesti Claudiuksen aikana ensimmäisellä vuosisadalla jaa. Se nautti myös muiden Juliusten-Claudiusten hallitsijasuvun keisarien suosiosta. Keisarikaudella kaupunki sai lisää mainetta kreikkalaisen oppineisuuden keskuksena ja lomakohteena. Ovidius kutsuikin kaupunkia ”joutilaaksi Parthenopeksi”. Alueen rannikot olivat täynnä roomalaisia huviloita, joista kuuluisin kuului Vedius Polliolle ja sijaitsi Pausilypoksessa. Neapolis oli keisari Neron suosikkikohteita, ja ensimmäinen paikka, jossa hän esiintyi julkisesti näyttämöllä. Myös Vergilius viihtyi siellä, ja hänet myös haudattiin kaupunkiin. Statius syntyi Neapoliissa, ja Silius Italicus kuoli siellä.


title: Neapolis (Italia)

text: Kaupunki kärsi joitakin tuhoja Vesuviuksen purkauksessa ja siihen liittyneissä maanjäristyksissä vuonna 79 jaa., vaikkakin tuhot olivat ilmeisesti suhteellisen pienet, sillä purkausaines suuntautui pääasiassa etelämmäksi, missä purkaus tuhosi Pompejin ja Herculaneumin. Kreikan kieli vaikuttaa säilyneen kaupungissa ainakin 100-luvulle jaa. saakka.


title: Neapolis (Italia)

text: Myöhemmin Neapolis vaikuttaa säästyneen goottien ja vandaalien aiheuttamilta tuhoilta ainakin paremmin kuin esimerkiksi Capua ja Nola, ja sen kuvataan kukoistaneen edelleen ostrogoottien kuninkaan Teoderikin aikana. Belisarius valtasi kaupungin Itä-Roomalle eli Bysantin valtakunnalle pitkän piirityksen jälkeen vuonna 536, ja suuri osa asukkaista surmattiin. Totila valtasi kaupungin takaisin gooteille vuonna 542. Narses valtasi sen takaisin Bysantille, ja se säilyi Ravennan eksarkaatin vallassa, mutta omien herttuoidensa hallitsemana ainakin 700-luvulle saakka. Tämän jälkeen se vaikuttaa nauttineen suhteellisen itsenäisestä asemasta, kunnes normannit valtasivat sen vuonna 1137. Tämän jälkeen siitä tuli pitkäksi aikaa Napolin kuningaskunnan keskus.


title: Neapolis (Italia)

text: Neapoliin keskus sijaitsi suunnilleen nykyisen San Lorenzo Maggioren kirkon kohdalla nykyisten Via San Gregorio Armenon ja Via dei Tribunalin risteyksessä. Antiikin Neapoliista on säilynyt vain vähän jäänteitä sen enempää kreikkalaiselta kuin roomalaiseltakaan kaudelta, koska myöhempi kaupunki on aina sijainnut samalla paikalla. Roomalaisen kauden jäänteitä on luonnollisesti jonkin verran enemmän.


title: Neapolis (Italia)

text: Kaupunginmuurit ja kadut


title: Neapolis (Italia)

text: Neapolis oli ympäröity muurein, joiden kokonaispituus oli noin 3,8 kilometriä ja joiden sisään jäi noin 75 hehtaarin kokoinen alue. Kaupunginmuurien osia on löydetty eri puolilta kaupunkia tarpeeksi monesta kohdasta, jotta muurien reitti on voitu jäljittää kauttaaltaan. Löydetyt osat on ajoitettu pääosin 400- ja 300-luvuille eaa.


title: Neapolis (Italia)

text: Kaupungissa oli Hippodamoksen nimiin laitettu ruutuasemakaava. Neapoliissa korttelit ovat olleet suhteellisen pitkiä ja kapeita, mitä muistuttaa Himeran ja Naksoksen asemakaavoja. Monet nykyiset kadut keskiaikaisen Napolin alueella seuraavat edelleen antiikin aikaisten katujen reittiä. Roomalaisen ajan itä-länsisuuntaisia decumanus-katuja vastaavat nykyiset Via San Biagio dei Librai, Via Tribunali ja Via Anticaglia. Niiden poikkikatuina olivat pohjois-eteläsuuntaiset cardo-kadut.


title: Neapolis (Italia)

text: Muut kreikkalaisen ajan löydökset


title: Neapolis (Italia)

text:
Via del Duomolta on löydetty pienen pyhäkkörakennuksen perustukset, jotka on ajoitettu 400-luvulle eaa. Se oli rakennettu uudestaan ensimmäisellä vuosisadalla jaa. Saman kadun varrelta on löydetty kreikkalaisaikaisten talojen jäänteitä. Eri puolilta kaupunkia on löydetty kreikkalaisen kauden hautoja. Via Nicoteralta Pizzofalconessa on löydetty Palaiopoliin aikainen vanhempi hautausmaa, joka on ajoitetty 600- ja 500-luvuille eaa. Toinen varhainen hautausmaa sijaitsi Piazza Capuanalla.
Dioskuurien (Castorin ja Polluxin) temppeli


title: Neapolis (Italia)

text: Dioskuurien eli Kastorin ja Polydeukeen (roomalaisittain Castor ja Pollux) temppeli rakennettiin roomalaisella kaudella, ja se on ajoitettu ensimmäisen vuosisadan alkuun keisari Tiberiuksen aikaan. Sen paikalla on kuitenkin ollut pyhäkkö jo aiemmin. Temppeli edusti korinttilaista tyyliä. Sen julkisivussa, joka oli etelään decumanus maximukselle (Via Tribunali) päin, oli kuusi pylvästä (heksastyyli). San Paolo Maggioren kirkko on rakennettu temppelin paikalle ja sen julkisivussa on kaksi temppelin pylväistä.


title: Neapolis (Italia)

text: Roomalainen teatteri


title: Neapolis (Italia)

text: Roomalaisella kaudella rakennetun teatterin jäänteet on löydetty Via Anticaglialta, Via San Paolon ja Vico Gigantin väliseltä alueelta. Se on ajoitettu varhaiselle keisarikaudelle. Teatterin puolikaarenmuotoisen katsomon halkaisija on noin 102 metriä.


title: Neapolis (Italia)

text: Muut roomalaisen ajan löydökset


title: Neapolis (Italia)

text: San Lorenzo Maggioren kirkon alta on löydetty varhaiskristillisen basilikakirkon jäänteet, ja sen alta puolestaan suurikokoisen ensimmäisellä vuosisadalla jaa. rakennetun julkisen rakennuksen perustukset. Rakennusta on arveltu kaupungin aerariumiksi.


title: Neapolis (Italia)

text: Eri puolilta kaupunkia on löydetty useita roomalaisia kylpylöitä sekä roomalaisten yksityistalojen jäänteitä. Luculluksen huvila kuuluisine kala-altaineen yhdistetään Castel dell'Ovoon. Muihin löytöihin lukeutuvat muun muassa Ponti Rossi -nimellä tunnetun akveduktin osat.


title: Neapolis (Italia)

text: Crypta Neapolitana


title: Neapolis (Italia)

text: Neapoliista Puteoliin (nyk. Pozzuoli) kulki rannikkotie Via Puteolana. Se kulki Pausilypoksen kukkulan halki tunnelissa, joka tunnetaan nimellä Crypta Neapolitana, nykyisin Grotta di Posilipo. Tunneli oli tehty siksi, että kukkula muutoin hankaloitti suuresti liikkumista alueiden välillä. Se rakennettiin varhaisella keisarikaudella, ja sen suunnitteli Augustuksen arkkitehti Cocceius, joka suunnitteli samanlaisen tunnelin myös Cumaesta Avernus-järvelle. Tunnelin pituus on nykymuodossaan noin 700 metriä ja leveys noin 6,5 metriä. Tunnelia kunnostettiin ja uusittiin usein, joten alkuvaiheessaan se saattoi olla pienempi.


title: Neapolis (Italia)

text: Pausilypoksen niemen kärjessä oli toinen tunneli, joka tunnetaan nykyisin nimellä Grotta di Seiano. Se johti Vedius Pollion huvilalta Puteolin tielle ja oli Crypta Neapolitanaa pidempi. Sen rakennusaikaa ei tunneta, mutta se kunnostettiin keisari Honoriuksen aikana.


title: Neapolis (Italia)

text: Vedius Pollion huvila


title: Neapolis (Italia)

text: Pausilypoksen kukkulalla vastapäätä nykyistä Nisidan saarta sijaitsi suuri roomalainen huvila, jota pidetään Vedius Pollion huvilana. Siihen kuului muun muassa teatteri, odeion, basilika, pylväikkörakennuksia sekä suuri vesisäiliö. Vedius Pollio lahjoitti huvilan myöhemmin Augustukselle.


title: Neapolis (Italia)

text:
”Vergiliuksen hauta”
Pausilypoksen kukkulalla Crypta Neapolitanan sisäänkäynnin itäpuolella on antiikin aikainen hauta, jota on perinteisesti pidetty antiikin lähteissä mainittuna runoilija Vergiliuksen hautana. Donatus mainitsee, että Vergilius haudattiin Puteoliin johtaneen tien varteen noin kahden roomalaisen mailin päähän Neapoliista. Tämä kuvaus voi sopia paikkaan, erityisesti koska on oletettavaa, että tie kaupunkien välillä kulki tuolloin läheltä kukkulan yli. Toisaalta on kuitenkin arveltu, että hauta saattaa olla liian kaukana, jos etäisyys lasketaan Porta Puteolanalta eli Puteolin portilta.


title: Neapolis (Italia)

text: Hauta on pyöreä ja sijaitsee nelikulmaisella podiumilla. Se muistuttaa columbariumia ja on rakennettu opus caementicium -tekniikalla. Haudan sisällä on kymmenen syvennystä ("loculi") hautauurnille. Tämän rakenteen sekä sijaintiin liittyvän epävarmuuden vuoksi sitä on ehdotettu myös jonkun perheen columbariumiksi ennemmin kuin suuren runoilijan haudaksi.


title: Neapolis (Italia)

text: Kaupungista tehdyt esinelöydöt ovat Napolin arkeologisessa museossa, joka on yksi koko Italian merkittävimpiä. Siellä on muun muassa veistoksia, mosaiikkeja ja maalauksia. Mielenkiintoisiin löytöihin lukeutuvat muun muassa lukuisat piirtokirjoitukset, jotka kertovat kreikan kielen säilymisestä kaupungin julkisessa elämässä hyvin pitkään.


title: Siris

text: Siris () eli Polieion ( tai ) oli antiikin aikainen kaupunki ja kaupunkivaltio ("polis") Suur-Kreikassa eli Magna Graeciassa nykyisen Italian alueella. Sen arkeologinen alue sijaitsee heti nykyisen Policoron pohjoispuolella.


title: Siris

text: Siris oli kreikkalainen siirtokunta, joka perustettiin noin 660 eaa. ja tuhoutui jo noin 550–510 eaa. Myöhemmin samalle paikalle perustettiin Herakleian kreikkalaiskaupunki.


title: Siris

text: Siris sijaitsi Leukaniassa eli myöhemmässä Lucaniassa lähellä Tarantonlahden rantaa ja Akiris (nyk. Agri) -joen suuta. Joki virtasi kaupungin pohjoispuolelta, kun taas etelämpänä virtasi kaupungille nimen antanut Siris (nyk. Sinno/Sinni) -joki. Kaupunki sijoitetaan noin viiden kilometrin päähän merenrannasta.


title: Siris

text: Kaupungin paikka on sama kuin myöhemmän Herakleian kaupungin paikka. Eräiden antiikin aikaisten lähteiden mukaan kaupungit olisivat kuitenkin sijainneet noin 24 stadioninmitan eli vajaan viiden kilometrin päässä toisistaan, ja perinteisesti Siris sijoitettiin tämän verran etelämmäksi Siris-joen suulle. Myös "Barrington Atlas of the Greek and Roman World" sijoittaa kaupungit eri paikkoihin. Arkeologiset löydöt eivät kuitenkaan tue sitä, että kaupungit olisivat sijainneet eri paikoissa, ja nykyisin ne sijoitetaan yleensä samalle paikalle.


title: Siris

text: Siriin kaupunkivaltion hallussa ollut alue tunnettiin nimellä "Siritis" () tai "Seiritis" (). Se käsitti pääasiassa Siris- ja Akiris-jokien välisen alueen ja jonkin verran aluetta kauempaa sisämaasta, ja sen kooksi on arvioitu noin 200–500 neliökilometriä. Siriin alueen pohjoispuolella sijaitsi Metapontionin alue ja eteläpuolella Sybariin alue.


title: Siris

text:
Siriin historia tunnetaan melko huonosti. Antiikin aikaisista lähteistä muodostuvan kokonaiskuvan mukaan paikalla sijaitsi jo aiemmin paikallisen ei-kreikkalaisen heimon oinotrialaisten khonien asutus, jolta kaupungin myöhempi nimi lienee periytynyt. Myös arkeologisten löytöjen perusteella paikka on ollut asuttu jo 700–600-luvulla eaa. Kreikkalaiskaupungin olisivat perustaneet Kolofonista tulleet joonialaiset, jotka pakenivat kotiseudultaan sen jouduttua Lyydian valtaan. Koska Kolofonin valloitus ajoitetaan Gygeen (n. 680–645 eaa.) ajalle, Siriin perustaminen ajoitetaan noin vuoteen 660 eaa.
Ajoitusta tukee se, että runoilija Arkhilokhos mainitsee Siriin alueen samoihin aikoihin, mikä voi viitata siihen, että paikalle oli vastikään perustettu kaupunki. Kreikkalaisten kerrotaan vallanneen khonien asutuksen ja antaneen sen nimeksi "Polieion". Tämä nimi esiintyy kuitenkin antiikin lähteissä vain harvoin. Kaupungin kansalaisista käytettiin pääasiassa etnonyymejä "Siritēs" () ja "Sirinos" (), myöhemmin latinaksi "Sirites".


title: Siris

text: Kreikkalaisessa mytologiassa Siris olisi ollut Troijan siirtokunta. Tämän todisteena kaupungissa näytettiin muinaista Athene-jumalattaren kuvapatsasta, jota väitettiin aidoksi Troijasta tuoduksi Palladioniksi. Toisen legendan mukaan kaupungin nimi olisi peräisin sikulien Morges-nimisen kuninkaan Siris-nimiseltä tyttäreltä.


title: Siris

text: Siris vaikuttaa nousseen kukoistavaksi kaupungiksi aivan samoin kuin muun muassa läheinen Sybaris. Kaupunki löi omaa hopearahaa 500-luvulta eaa. lähtien. Siriin vauraudesta todistaa muun muassa kertomus, jossa sirisläinen Damasos esiintyy Sikyonin tyranni Kleistheneen tyttären kilpakosijoiden joukossa noin 580–560 eaa. Kaupungin suurin kukoistuskausi sijoitetaan noihin aikoihin.


title: Siris

text: Koska Siris oli ainoana joonialaisena kaupunkina akhaialaisten siirtokuntien keskellä, se vaikuttaa tulleen naapuriensa kateuden kohteeksi, tai ainakin sillä on ollut jostakin muusta syystä huonot välit näihin. Lopulta Metapontion, Sybaris ja Kroton liittoutuivat Siristä vastaan. Seuranneessa sodassa nämä valtasivat kaupungin ja ajoivat sen asukkaat pois. Tämä ajoitetaan noin vuosiin 550–510 eaa.


title: Siris

text: Ainakin antiikin lähteiden perusteella kaupunki vaikuttaa tuhoutuneen kokonaan ja sen alue jäi asumattomaksi, niin että seutu oli vapaana uusien siirtokuntien perustamiselle noin 480 eaa. Tuolloin ateenalaiset katsoivat olevansa oikeutettuja vaatimaan Siriin entistä aluetta itselleen. Osa ateenalaisista olisi ollut valmis hylkäämään Ateenan ja muuttamaan Siriiseen persialaissodan vuoksi. Ateenalaisten perustettua Thurioin 443 eaa. nämä vaativat aluetta itselleen samalla perusteella, jonka jälkeen Thurioi ja Taras sotivat alueesta. Lopulta Thurioi ja Taras päättivät perustaa Siriin paikalle yhteisen siirtokunnan. Sen nimeksi tuli Herakleia.


title: Siris

text: Siris-joen suusta ei ole löydetty antiikin aikaisia jäänteitä, joten antiikin aikaista käsitystä kaupungin tai jonkun sen osan sijainnista kyseisellä paikalle ei ole voitu vahvistaa. Sen sijaan Policoron pohjoispuoliselta kukkulalta, myöhemmältä Herakleian kaupungin paikalta, on löydetty jäänteitä asutuksesta 700-luvulta eaa. lähtien. Kaupunki on ollut ympäröity muurein. Sieltä on tunnistettu muun muassa kaksi temppeliä, useita muita pyhäkköjä sekä mahdollinen kaupungin agoran paikka. Muihin löytöihin lukeutuu muun muassa hautoja ja hautakatu.


title: Jan Ormerod

text: Jan Ormerod, oik. "Janette Louise Ormerod", o.s. "Hendry" (23. syyskuuta 1946 Bunbury, Länsi-Australia, Australia – 23. tammikuuta 2013 Cambridge, Cambridgeshire, Britannia) on australialaissyntyinen brittiläinen kuvittaja ja lastenkirjailija. Hän muutti Australiasta Britanniaan 1980.


title: Jan Ormerod

text: Ormerod opiskeli muotoilua ja työskenteli taidekouluissa ja collegeissa ensimmäisen lapsensa syntymään saakka. Siinä vaiheessa hän kiinnoistui kirjankuvituksesta ja arveli, että se edellyttäisi muuttoa joko Australian itäisiin valtioihin tai Lontooseen. Niinpä perhe muutti Lontooseen.


title: Jan Ormerod

text:
Haastattelussa vuonna 2002 brittiläisellä verkkosivulla Adhocilla Ormerod sanoo:
Ormerod kuvitti sekä brittläisten että amerikkalaisten kirjailijoiden tekstejä, ja hän teki kuvat Viking Kestrelin vuonna 1988 julkaisemaan J. M. Barrien "Peter Panin" laitokseen. Hän on saanut lastenkirjoistaan lukuisia palkintoja.


title: Alex Azar

text: Alex Michael Azar II (s. 17. kesäkuuta 1967) on yhdysvaltalainen lakimies ja entinen yritysjohtaja, joka toimii maansa terveysministerinä. Presidentti Donald Trumpin hallituksen alkuperäinen terveysministeri Tom Price erosi virastaan syyskuussa 2017 hänen kalliilla yksityiskoneilla tehdyistä virkamatkoistaan nousseen kohun vuoksi. Trump nimitti Azarin ehdokkaakseen uudeksi terveysministeriksi 13. marraskuuta. Senaatti hyväksyi Azarin nimityksen 24. tammikuuta 2018, ja hän astui virkaansa viisi päivää myöhemmin.


title: Alex Azar

text: Azar on konservatiivina tunnettu republikaani ja tukenut taloudellisesti useiden republikaanipoliitikkojen vaalikampanjoita. Hän on edeltäjänsä tavoin kritisoinut presidentti Barack Obaman kaudella toteutettua terveydenhoitouudistusta. Azarilla on sekä lakitieteellinen että talous- ja yhteiskuntatieteellinen korkeakoulututkinto. Hän on työskennellyt lakimiehenä, George W. Bushin hallituksessa sosiaali- ja terveysministeriön asiantuntijatehtävissä ja apulaisterveysministerinä sekä vuosina 2007-2017 lääkeyhtiö Eli Lilly and Companyn palveluksessa ensin yhtiön johtavana lobbarina ja lopulta konsernin Yhdysvaltain toimintojen johtajana.


title: Montluçon

text: Montluçon on kunta Ranskassa Allierin departementissa Auvergne-Rhône-Alpesin alueella. Se on Auvergnen toiseksi suurin kaupunki ja se sijaitsee Cherjoen varrella.


title: Montluçon

text: Kaupungin keskiaikaisesta keskustasta on viisitoista rakennusta nimetty historiallisesti arvokkaiden rakennusten listalle. Keskellä kaupunkia oleva Bourbonin herttuoiden linna ("Château des Ducs de Bourbon") hallitsee näkyvyydellään maisemaa.


title: Montluçon

text: Kaupungissa on useita näyttäviä puistoja. Louvièren linnan ("Château de la Louvière") linnan puisto on rakennettu Versailles’n Petit Trianon tyyliseksi. Yhdysvaltain presidentin Woodrow Wilsonin mukaan on nimetty Wilsonin puisto ("Jardin Wilson"), jossa on ruusutarhoja ja nurmialueita.


title: Rx

text: Rx voi tarkoittaa seuraavia:


title: José Pardo y Barreda

text: José Pardo y Barreda (24. helmikuuta 1864 – 3. elokuuta 1947) oli perulainen poliitikko, joka toimi maansa presidenttinä kaksi kautta, 1904–1908 ja 1915–1919. Hän edusti "siviilipuoluetta", Partido Civilista, joka oli perustettu vastustamaan korruptoitunutta sotilasvaltaa.


title: Dorothy Granger

text: Dorothy Granger (21. marraskuuta 1912 New London, Ohio, Yhdysvallat – 4. tammikuuta 1995 Los Angeles, Kalifornia) oli yhdysvaltalainen näyttelijä.


title: Dorothy Granger

text: Granger tunnettiin parhaiten rooleistaan lyhyissä komediaelokuvissa, esim. Laurelin ja Hardyn, W.C. Fieldsin ja Charley Chasen elokuvissa. Hänet muistettiin myös Hal Roachin "Boy Friends"-lyhytelokuvasarjasta 1930-luvulla. Granger aloitti näyttelijänuransa 1920-luvun lopulla. Komediaroolien lisäksi hän teki pieniä rooleja myös kokoillan elokuvissa esittäen usein pulleita neitokaisia, esim. elokuvissa "" (1938) ja "4 lainsuojatonta" (1940).


title: Dorothy Granger

text: Myöhemmällä urallaan Granger nähtiin esim. Leon Errolin tuittupäisenä vaimona useissa lyhytelokuvissa 1940-luvulla, ja pienissä sivurooleissa televisiossa ja elokuvissa, kuten "Sadepuun maassa" (1957). Granger oli naimisissa John Hilderin kanssa ja hänen uransa päättyi 1960-luvulla.


title: Dorothy Granger

text: Granger menehtyi syöpään 82-vuotiaana vuonna 1995.


title: Aitomonikirjaaja

text: Aitomonikirjaaja ("Polygraphus poligraphus") on kaarnakuoriaisten ("Scolytinae") alaheimoon kuuluva monikirjaajalaji. Aitomonikirjaaja on tumma himmeiden suomujen peittämä ja noin 2,2-3,0 mm pitkä kaarnakuoriainen.


title: Aitomonikirjaaja

text: Aitomonikirjaaja esiintyy pääasiassa kuusissa, mutta lajia on tavattu myös männyistä ja muistakin havupuista. Aitomonikirjaaja ilmestyy ensisijaisesti heikentyneisiin pystypuihin, jotka kärsivät tilapäisesti esim. kuivuudesta, mutta joskus myös terveisiin puihin. Laji tekee puun kaarnaan tähtimäisen syömäkuvion ja toukkakäytävien päät ulottuvat nilaan saakka. Aitomonikirjaajan toukkien syönti vähentää puun nestevirtauksia ja saa runsaana tai useina vuosina jatkuessaan aikaan puun kuivumisen. Tuhot ovat useimmiten kuitenkin pienialaisia. Aitomonikirjaaja on levinnyt koko maahan ja on yleinen Etelä-Suomessa.


title: Aitomonikirjaaja

text: Aitomonikirjaajan luonnollisia saalistajia ovat ainakin hukkakartukas ("Nudobius lentus") ja kämäräpihkalude ("Scoloposcelis pulchella"). Aitomonikirjaajassa loisivat ainakin punkkeihin kuuluva Pyemotes dryas ja vainopistiäisiin kuuluva Ropalophorus polygraphus.


title: Manuel Candamo

text: Manuel González de Candamo e Iriarte (14. heinäkuuta 1841 – 7. toukokuuta 1904) oli perulainen poliitikko, joka toimi maansa presidenttinä syyskuusta 1903 toukokuussa 1904 tapahtuneeseen kuolemaansa asti.


title: Manuel Candamo

text: Candamo oli varakkaan perheen poika, joka opiskeli oikeustiedettä ja matkusteli sitten Kaukoidässä ja Euroopassa. Palattuaan Peruun hän liittyi Civilismo-puolueeseen ja osallistui Perun keskuspankin perustamiseen. Hän nousi Liman pormestariksi ja senaatin puhemieheksi. Kun sisällissota pakotti Andrés Avelino Cáceresin eroamaan, Candamo johti väliaikaishallitusta joka järjesti uudet vaalit, jotka Nicolás de Piérola voitti.


title: Manuel Candamo

text: Vuonna 1904 hän oli Civilismo-puolueen presidenttiehdokkaana ja sai 99% äänistä. Seuraavana keväänä hänen terveytensä kuitenkein heikkeni, ja hän lähti sairaslomalle, ja kuoli kuukautta myöhemmin. Valtaan nousi varapresidentti Serapio Calderón, joka järjesti uudet vaalit, jotka voitti Civilismo-puolueen ehdokas José Pardo y Barreda.


title: Manuel Candamo

text: Candamon valtakausi osui jaksolle, jota on kutsuttu "aristokraattien tasavallaksi". Civilismo-puolue hallitsi vaaleja, äänioikeutta rajoitettiin lukutaidon ja omaisuuden mukaan. Talouskasvu oli nopeaa ja yhteiskunta modernisoitui vauhdilla.


title: Sergei Skripal

text: Sergei Viktorovitš Skripal (s. 23. kesäkuuta 1951) on entinen venäläinen sotilastiedustelu-upseeri, joka toimi kaksoisagenttina Yhdistyneen kuningaskunnan tiedustelupalvelun hyväksi 1990-luvulla ja 2000-luvun alussa. Maaliskuussa 2018 hänet myrkytettiin Salisburyn kaupungissa Neuvostoliiton kehittämällä hermomyrkyllä. Tapauksesta seurasi kansainvälinen diplomaattinen kriisi.


title: Sergei Skripal

text: Skripal työskenteli GRUn henkilöstöhallinnossa korkealla tasolla, jossa hänellä oli pääsy laajoihin tietoihin järjestön operaatioista ja agenteista. Skripal erosi tiedustelupalvelusta vuosien 1999–2000 aikoihin. Venäjän federaation turvallisuuspalvelu pidätti hänet vuonna 2004.


title: Sergei Skripal

text: Elokuussa 2006 hänet tuomittiin maanpetoksesta 13 vuodeksi vankeuteen. Syyttäjän mukaan MI6 oli maksanut Skripalille 100 000 dollaria tiedoista, joita Skripal oli toimittanut 1990-luvulta lähtien. Tiedusteluasiantuntija Nikolai Luzan kirjoittaa, että Sergei Skripal on saattanut paljastaa jopa 300:n venäläisen tiedustelutyöntekijän henkilöllisyyden. Skripal vietti vankilassa seuraavat kuusi vuotta.


title: Sergei Skripal

text: Skripal vapautettiin vuonna 2010 vankienvaihdossa, jossa Yhdysvalloissa kiinni jääneitä venäläisiä vakoojia palautettiin Venäjälle. Hän asettui asumaan Isoon-Britanniaan. Vapauttamisensa jälkeen Skripal työskenteli Britannian liittolaisten, muun muassa Tšekin tiedustelupalvelun kanssa ja paljasti heille tietojaan Venäjän tiedustelutoiminnasta.


title: Sergei Skripal

text: Maaliskuussa 2018 Skripal ja hänen tyttärensä myrkytettiin novitšok-hermomyrkyllä Salisburyn kaupungissa. Myrkky oli hajuvesipullossa. Samalle myrkylle altistui myös toinen pariskunta. Nainen kuoli.


title: Sergei Skripal

text: Skripal ja hänen tyttärensä joutuivat kriittiseen tilaan. Myös kolme tapausta tutkinutta poliisia sai oireita myrkystä. Myrkkyä saanut poliisi pääsi sairaalasta 22.3. ja kertoi lehdille uskovansa, ettei palaa enää koskaan entiselleen. Sergei Skripalin voinnin kohennuttua Venäjän suurlähetystö toivotti hänelle pikaista paranemista.


title: Sergei Skripal

text: Ison-Britannian mukaan Venäjän valtio oli vastuussa myrkytyksestä. Ulkoministeri Boris Johnsonin mukaan oli "ylivoimaisen todennäköistä", että Vladimir Putin oli määrännyt iskun. 12. maaliskuuta Theresa May sanoi, että Britannian hallitus päättelee, että Venäjä oli todennäköisesti teon takana, koska asiantuntijat olivat tunnistaneet käytetyn myrkyn; koska tiedettiin, että Venäjä on kyseistä myrkkyä aiemmin tuottanut ja kykenisi siihen edelleen; koska Venäjän tilillä on salamurhia ennestään; ja koska Venäjä pitää loikkareita salamurhien kohteena. Joko kyse oli Venäjän valtion toimesta tai sitten Venäjä on päästänyt myrkyn otteestaan ja se on päätynyt muiden käsiin. Jollei Venäjä esitä uskottavaa vastausta, johtopäätös on se, että kyse oli Venäjän valtion toimesta Bitanniaa vastaan.


title: Sergei Skripal

text: Venäjän mukaan Venäjää mustamaalataan. Venäjän ulkoministeriön edustajien mukaan myrkytykset olivat Britannian järjestämä näytös, jolla pyritään sotilasmenojen kasvattamiseen tai siirtämään huomiota pois Brexitistä. Vladimir Putin sanoi syytöksiä houreiksi ja Venäjän syyllisyyttä mahdottomaksi ajatella. Putinin mukaan Venäjällä ei ole kemiallisia aseita. Suurlähettilään mielestä Britannian oma kemiallisten aseiden tutkimuslaitos voisi olla teon takana. Muita mahdollisia syyllisiä voisivat olla Tsekki, Slovakia, Yhdysvallat tai Ruotsi. Venäjän edustaja nimitteli Britannian puolustusministeriä älyllisesti kyvyttömäksi ja hänen lausuntoaan "moukkamaisen vanhan harpyijan" puheiksi. Venäjän mukaan Britannian toimet tapauksen selvittämiseksi ovat onnettomia ja apuun tarvittaisiin Sherlock Holmes tai Hercule Poirot. Venäjän TV-kanavat enimmäkseen vaikenivat tapauksesta, mutta 7.3. valtiojohtoisen TV-kanavan iltauutiset välitti varoituksen maanpettureille.


title: Sergei Skripal

text: Yhdysvallat asettui Ison-Britannian puolelle ja kutsui tekoa "törkeäksi Kemiallisten aseiden kieltosopimuksen loukkaukseksi ja kansainvälisen lain rikkomukseksi". Eurooppa-neuvosto oli 22. maaliskuuta 2018 samaa mieltä Yhdistyneen kuningaskunnan hallituksen arviosta, jonka mukaan on hyvin todennäköistä, että Venäjän federaatio on vastuussa iskusta ja että uskottavaa vaihtoehtoista selitystä ei ole.


title: Chandragupta I

text: Chandragupta I (305–335) oli Intian alueella sijainneen Gupta-valtakunnan perustaja ja ensimmäinen hallitsija. Chandragupta I kruunautti itsensä Pataliputrassa vuonna 320 kuninkaitten kuninkaaksi ja julisti rahoihinsa painetussa tekstissä Gupta-kauden alkaneen. Hän oli korkea-arvoisesta perheestä ja avioitui vauraimpiin klaaneihin kuuluneen Licchavin valtion prinsessan kanssa, mikä varmisti Chandraguptan aseman. Gupta-valtakunta laajeni hänen aikanaan koko Pohjois-Intian alueelle. Hän luopui vallasta 335, jolloin kuninkaaksi tuli hänen poikansa Samudragupta.


title: $crim

text: $crim (oik. Scott Arceneaux Jr.; s. 11. huhtikuuta 1989 New Orleans, Louisiana, Yhdysvallat) on yhdysvaltalainen rap artisti ja tuottaja. Hän on toinen rapduon $uicideboy$in jäsenistä serkkunsa Ruby da Cherryn kanssa.


title: $crim

text: $crim on kärsinyt masennuksesta ja itsetuhoisista ajatuksista jo nuoresta asti. Suuri osa hänen sanoituksistaan kertoo hänen taistelusta niitä vastaan.


title: $crim

text: $crim on taistellut päihdeongelmiensa kanssa jo monien vuosien ajan, ja kertoo käyttäneensä mm. heroiinia ja erilaisia kolmiolääkkeitä. $crim kertoi kesällä 2017 Twitter-tilillään pystyneensä lopettamaan käytön. Hän on päässyt muista huumeista eroon, mutta polttaa vielä marijuanaa.


title: Groupe Ionis

text: Groupe Ionis on yksityinen korkeakoulutusryhmä Ranskassa. Se perustettiin vuonna 1980 ja vuonna 2017 sillä oli yli 25 000 opiskelijaa ja 70 000 alumnia. Ryhmässä on 25 lisäopetusta.


title: Groupe Ionis

text: Vuonna 2010 "Le Nouvel Economisten" mukaan se on ensimmäinen "korkea-asteen yksityinen toimija".


title: The Passions

text: The Passions oli brittiläinen post-punkia ja uutta aaltoa tuottava yhtye, joka perustettiin vuonna 1978 ja lopetettiin vuonna 1982. Yhtyettä pidetään yhden hitin ihmeenä heidän vuoden 1981 singlensä ”I’m in Love with a German Film Star” takia. Kappale sijoittui Britannian singlelistan sijalle 25.


title: Pietarsaaren teloitukset

text: Pietarsaaren teloitukset tapahtuivat Suomen sisällissodan aikana 2. maaliskuuta 1918, jolloin joukko humalaisia tykistöjääkäreitä teloitti Pietarsaaressa kuusi paikallista työväenjärjestöjen jäsentä sekä heidän ampumistaan vastustaneen valkoisiin kuuluneen lakimiehen Johannes Jääskeläisen. Teloitetut olivat Pietarsaaren suomenkielisen työväenyhdistyksen jäseniä, heidän joukossaan muun muassa entinen kansanedustaja Kalle Suosalo. Yksikään ammutuista ei osallistunut sotatoimiin punaisten puolella. Teloitukset suoritettiin kaupungin keskustassa sijaitsevan Strengbergin tupakkatehtaan seinää vasten.


title: Pietarsaaren teloitukset

text: Teloitukset tehtiin jääkäreiden illanvieton aikana järjestetyn pikaoikeudenkäynnin jälkeen. Istuntoa johti jääkärimajuri Lauri Malmberg ja teloituspäätöksen allekirjoitti Pietarsaaren sotiaspäällikkönä toiminut ruotsalainen kreivi Adolf Hamilton. Teloituksiin ei ollut mitään erityistä syytä, vaan niitä on pidetty jonkinlaisena varoituksena punaisille. Tapahtumista vaiettiin Pietarsaaressa pitkään ja esimerkiksi osa uhrien lastenlapsista kuuli asiasta ensimmäistä kertaa vasta kodin ulkopuolelta. Tapausta tutkinut Johannes Jääskeläisen pojantytär toimittaja Marjatta Cronvall katsoo, että teloitusten taustalla oli myös kielipolitiikka, sillä teloittajat olivat ruotsinkielisiä ja kaikki teloitetut suomenkielisiä, eikä yhtään Pietarsaaren ruotsinkielisen työväenyhdistyksen jäsentä teloitettu. Jääskeläinen tunnettiin innokkaana suomalaisuusmiehenä, joka ennen Pietarsaareen saapumistaan oli aikaisemmassa virassaan usein erimielisyyksiä Pohjanmaan ruotsinkielisten kanssa.


title: Pietarsaaren teloitukset

text: Historioitsija Lars Westerlundin mukaan taas kyseessä oli osa niin sanottua jääkärikonfliktia. Teloitukset olivat valkoisen armeijan ylipäällikköä kenraali C. G. E. Mannerheimia vastaan suunnattu jääkärien protesti, joilla haluttiin osoittaa, ettei hänen 25. helmikuuta antamalla määräyksellään vankien kohtelusta ollut mitään merkitystä. Westerlundin mukaan tarkoituksena oli nöyryyttää Mannerheimia ja horjuttaa hänen heikkoa asemaansa. Suuri osa jääkäreistä vastusti Mannerheimia koska hän oli entinen Venäjän armeijan upseeri. Teloitus herätti närkästystä valkoisten päämajassa, mutta Mannerheim ei kuitenkaan provosoitunut vastatoimiin ja säilytti asemansa.


title: Pietarsaaren teloitukset

text: Pietarsaareen oli syksyllä 1917 perustettu työväen järjestyskaarti, joka marraskuun yleislakon aikana vastasi kaupungin järjetyksenpidosta. Kun valkoiset sisällissodan syttyessä 28. tammikuuta aloittivat Pohjanmaalla toimineiden venäläisten varuskuntien valtauksen ottivat he haltuunsa myös Pietarsaaressa toimineen pienen varuskunnan. Työväen järjestyskaarti oli edellisenä iltana kokoontuneena Koulukadun varrella sijaitsevalle työväentalolle, mutta yöksi kaarti kuitenkin hajaantui ja paikalle jäi ainoastaan muutama vartiomies. Suojeluskuntalaisten marssiessa Pietarsaareen kello 6.30 jääkäriluutnantti Lauri Tiaisen johdolla kaupungissa toiminut venäläinen varuskunta antautui lyhyen laukaustenvaihdon jälkeen ilman suurempaa vastarintaa. Venäläisillä rivimiehillä ei ollut juurikaan motivaatiota sotimiseen ja lisäksi heidän upseerinsa olivat tehneet Pietarsaaren suojeluskunnan kanssa salaisesti yhteistyötä jo ennen hyökkäystä. Aamupäivän aikana noin 60 suojeluskuntalaista valtasi vielä työväentalon, jonka vartiomiehet eivät myöskään tehneet vastarintaa. Yksi suojeluskuntalainen kuitenkin haavoittui kuolettavasti pihan perällä olleen vartiomiehen ampumasta luodista. Punakaartin aseet takavarikoitiin ja sen jäseniä käytiin vangitsemassa kodeistaan. Seuraavien päivien aikana kaupungissa vangittiin lisää työväenjärjestöjen jäseniä, joista ainakin kaksi surmattiin.


title: Pietarsaaren teloitukset

text: Teloituksiin johtaneet tapahtumat käynnistyivät 1. maaliskuuta, jolloin Pietarsaaren Kaupunginhotellissa pidettiin paikallisen suojeluskunnan järjestämät tervetuliaisjuhlat kaupunkiin edellisenä päivänä saapuneiden 97 tykistöjääkärin kunniaksi. Pietarsaareen oli helmikuun alussa perustettu valkoisen armeijan tykistökoulu, jonka johtajana toimi kreivi Adolf Hamilton. Hänen lisäkseen juhliin osallistuivat ainakin ruotsalaiset kapteenit Oscar Palme ja Nils Palme, jääkäriluutnantti Ingevald Pipping, kapteeni Emil Haeger, luutnantti Sture Appelberg, jääkärivänrikki Yrjö Takkula, jääkärimajuri Lauri Malmberg, jääkärikapteeni Uno Fagernäs sekä tykistökoulussa opettajana toiminut jääkäri Leo Kyander. Juhlien jatkuessa iltamyöhään humaltuneet osanottajat päättivät aloittaa oikeudenkäynnin Pietarsaaren raatihuoneen putkassa sisällissodan alusta saakka vangittuina olleita suomenkielisen työväenyhdistyksen johtohenkilöitä vastaan. Heidän lisäkseen osa teloitetuista haettiin kotoaan. Tiedossa ei kuitenkaan ole, miksi juuri kyseiset henkilöt valittiin. Joidenkin väitteiden mukaan ajatuksen oikeudenkäynnistä olisi esittänyt kreivi Hamilton.


title: Pietarsaaren teloitukset

text: Istunnon pöytäkirjat on tuhottu, mutta kreivi Hamiltonin isälleen Hugo Hamiltonille kirjoittaman kirjeen mukaan oikeus kokoontui kello 01 yöllä ja teloitukset olivat ohi jo kello 03. Tuomareina olivat Lauri Malmberg, Leo Kyander ja Uno Fagernäs, joilla kaikilla oli lainopillinen koulutus. Kyander oli jopa teloitetun Johannes Jääskeläisen entinen opiskelutoveri Helsingin yliopistosta. Jääskeläinen oli Vaasan läänin entinen lääninsihteeri, joka värväytyi Pietarsaaren tykistökouluun 25. helmikuuta, kun sen palvelukseen oli haettu insinöörejä. Ennen lakimiesuraansa hän oli valmistunut tie- ja vesirakennusalan insinööriksi vuonna 1906. Jääskeläinen saapui Pietarsaareen vain päivää ennen oikeudenkäyntiä ja kirjautui asumaan kaupunginhotelliin. Monella tilaisuudessa mukana olleella ruotsinkielisellä kerrotaan olleen Jääskeläistä kohtaan vanhoja kaunoja. Hänen väitettiin ohittaneen ruotsinkielisen hakijan lääninsihteerin viran saadessaan, ja siinä toimiessaan oli nimittänyt ruotsinkielisellä alueella virkoihin suomenkielisiä nimismiehiä. Jääskeläisen rasitteeksi katsottiin myös se, että hän oli opiskellessaan kuulunut jonkin aikaa Ylioppilaiden Sosialidemokraattiseen Yhdistykseen.


title: Pietarsaaren teloitukset

text: Kun vangit oli haettu hotellille esitti Jääskeläinen vastalauseensa. Hän ilmoitti oikeudenkäynnin olevan vastoin vastoin Suomen lakia ja totesi myös, ettei humalainen seurue ole sopivassa kunnossa jakamaan oikeutta. Tämän jälkeen myös Jääskeläinen joutui itse syytettyjen joukkoon. Heitä syytettiin nyt aikomuksesta räjäyttää tykistökoulun ammusvarasto Jääskeläisen johdolla. Pikaoikeudenkäynnin päätteksi miehet tuomittiin kuolemanrangaistukseen maanpetoksesta ja venäläisten kanssa vehkeilystä. Kreivi Hamilton allekirjoitti tuomion Pietarsaaren sotilaskomentajan ominaisuudessa, ja se pantiin täytäntöön vielä samana yönä. Hän kirjoitti myöhemmin isälleen, että kuolemantuomioiden allekirjoittaminen oli ollut yllättävän helppoa. Hamilton kertoi tehneensä sen ”kevyellä kädellä”. Isä puolestaan luonnehti poikaansa ”sotahulluksi”, ja piti uutista hänen vuonna 1919 tapahtuneesta kuolemastaan tervetulleena.


title: Pietarsaaren teloitukset

text: Tuomion jälkeen miehet saivat kirjoittaa viimeisen viestin omaisilleen, mutta Jääskeläisen kirjettä ei milloinkaan toimitettu leskelle. Tuomittuja oli ilmeisesti yhteensä kahdeksan, sillä pietarsaarelainen kirjailija Anna Bondestam on kertonut, että yksi teloitettavista onnistui pakenemaan teloituspaikalle vietäessä ja piileskeli hänen lapsuudenkotinsa ullakolla. Seitsemän muuta ammuttiin Hämeenkadun ja Koulukadun kulmauksessa sijaitsevan Strengbergin tupakkatehtaan seinää vasten. Ruumiit vietiin kasaan työväentalon portaiden eteen, jossa ne olivat seuraavaan iltaan asti, kunnes omaiset saivat hakea vainajat. Ainakin Jääskeläisen ruumis oli myös ryöstetty.


title: Pietarsaaren teloitukset

text: Teloitetut työväenjärjestöjen jäsenet haudattiin yhteishautaan, jonne haudattiin myös aikaisemmin helmikuussa teloitettu Erik Svalberg. Paikallisia pappeja oli kuitenkin vaikea saada siunaamaan edes Jääskeläisen ruumista. Kreivi Hamilton kertoi isälleen lähettämässään kirjeessä päättäneensä jatkossa hirttää kolme "huligaania" jokaista kaupungissa valkoista vastaan tehtävää hyökkäystä kohden. Bondestamin mukaan kaupungin työväenjärjestöjen jäseniä haettiin kodeistaan kuulusteluihin vielä kuukausia teloitusten jälkeen.


title: Pietarsaaren teloitukset

text: Lääninsihteeri Johannes Jääskeläisen ja entisen kansanedustajan leipuri Kalle Suosalon lisäksi teloitettiin työmiehet Emil Lind (s. 1880), Aksel Salonen (s. 1894), Johannes Puurunen (s. 1883) ja Petter Tiihonen (s. 1879) sekä seppä Yrjö Eriksson (s. 1888). Jääskeläistä lukuun ottamatta kaikki olivat Pietarsaaren suomenkielisen työväenyhdistyksen jäseniä.


title: Pietarsaaren teloitukset

text: Jääskeläinen oli ainoa sisällissodan valkoisen terrorin uhrina kuollut juristi. Hänen leskensä Karin Jääskeläisen mukaan kyseessä oli kielipoliittinen kosto suomalaisuusaatteesta, kun Jääskeläinen oli lääninsihteerin virassaan joutunut vastakkain Pohjanmaan ruotsinkielisten kanssa. Hän oli myös saanut vasemmistolaisen leiman neuvotellessaan vuoden 1917 levottomuuksien aikana työväenjärjestöjen edustajien kanssa. Karin Jääskeläinen yritti sodan jälkeen selvittää miehensä kohtaloa ja oikeudenkäynnin laillisuutta. Oikeuskansleri A. F. Charpentier totesi kuitenkin vuonna 1919 antamassaan vastauksessa, että tuomio jää ennalleen, koska leski ei ollut pystynyt todistamaan miehensä syyttömyyttä. Tämä oli mahdotonta, koska esimerkiksi oikeudenkäyntiin liittyneitä asiakirjoja oli hävitetty. Tapausta ryhtyi myöhemmin tutkimaan Karin Jääskeläisen jäämistöstä löytyneiden asiapapereiden pohjalta hänen pojantyttärensä toimittaja Marjatta Cronvall. Tutkimustyön pohjalta syntynyt kirja "Seitsemäs mies" julkaistiin hänen kuolemansa jälkeen vuonna 2007.


title: Pietarsaaren teloitukset

text: Muista teloitetuista Emil Lind oli Pietarsaaren suomenkielisen työväenyhdistyksen puheenjohtaja. Hänen leskestään Eriika Lindistä tuli myöhemmin ensimmäinen Pietarsaaren kaupunginvaltuustoon valittu nainen. Pekka Tiihonen puolestaan oli yksi Pietarsaaren suomenkielisen työväenopiston perustajista. Entinen kansanedustaja Suosalo oli vakaumuksellinen pasifisti. Hän oli myös puolustanut suomenkielisten asemaa ja sisällissodan sytyttyä vaatinut lehtikirjoituksessa, että vangittuja venäläissotilaita pitää kohdella hyvin.


title: Pietarsaaren teloitukset

text: Teloituspaikkana toimineen Strengbergin tupakkatehtaan seinään maalattiin teloitusten vuosipäivänä salaa seitsemän ristiä aina 1960-luvulle saakka. Muistolaattaa suunniteltiin ensimmäistä kertaa vuonna 1968, jolloin sisällissodasta tuli kuluneeksi 50 vuotta, mutta tupakkatehtaan johto kielsi laatan kiinnittämisen, eikä kaupunki katsonut asian kuuluvan sille. Samana vuonna paljastettiin kuitenkin punaisten muistomerkki Koulupuistossa. Paikalle oli alun perin tarkoitus asettaa Vestersundsbyn koulun pihassa ollut luonnonkivi, mutta sitä ei saatu kaupungilta, joten lopulta paikalle pystytettiin työväenjärjestöjen kustantama kivipaasi. Vuonna 2018 muistomerkki siirrettiin syrjäisestä puistosta teloituspaikan tuntumaan.


title: Pietarsaaren teloitukset

text: Strengbergin tupakkatehtaan seinään kiinnitettiin viimein muistolaatta teloitusten satavuotispäivänä maaliskuussa 2018. Laatan paljasti Pietarsaaren kaupunginjohtaja Kristina Stenman. Tilaisuudessa oli paikalla myös useita teloitettujen lastenlapsia. Työväenyhdistysten aloittama keräys 5 400 euroa maksanutta laattaa varten käynnistettiin jo vuonna 2013.


title: Pietarsaaren teloitukset

text: Cronvallin, Bondestamin ja Westerlundin tutkimuksen lisäksi Pietarsaaren teloitukset esiintyvät myös kaunokirjallisuudessa. Anna Bondestam käsitteli tapausta vuonna 1946 ilmestyneessä romaanissaan "Kuilu". Teloitukset esiintyvät myös kirjailija Kaarlo Haapanen 1980-luvulla ilmestyneessä "Skata"-trilogiassa sekä sivujuonteena Kjell Westön vuoden 2000 romaanissa "Isän nimeen". Lisäksi Solveig Emtö käsittelee teloituksia lyhyesti 1987 julkaistussa romaanissaan "Pihlajanmarjoja ja krookustalo".


title: Pietarsaaren teloitukset

text: Marjatta Cronvall ohjasi Johannes Jääskeläisen kohtalosta myös vuonna 1988 valmistuneen televisioelokuvan "Laittomuuden aika".


title: Shooting Stars Award

text: Shooting Stars Award on vuosittain Berliinin elokuvajuhlilla kymmenelle nuorelle Eurooppalaiselle näyttelijälle annettava palkinto.  Shooting Stars esittelee uusia  lahjakkaita Eurooppalaisia näyttelijöitä ja tällä tavalla edistää Eurooppalaista elokuvaa.


title: Rodrigo Borja Cevallos

text: Rodrigo Borja Cevallos (s. 19. kesäkuuta 1935) on ecuadorilainen juristi ja poliitikko, joka toimi maansa presidenttinä 1988–1992.


title: Rodrigo Borja Cevallos

text: Borja Cevallos edustaa sosiaalidemokraatteja, ja presidentiksi noustuaan hän muutti politiikan suuntaa täysin oikeistomiljönääri León Febres Corderoin jälkeen. Borjan Ecuador oli ulkopoliittisesti liittoutumaton maa, jossa vallitsi monipuoluehallitus ja sekatalous.


title: Rodrigo Borja Cevallos

text: Hänen kaudelleen osui suuri intiaanien kansannousu vuonna 1990, joka sai hallinnon havahtumaan alkuperäiskansojen maanomistuksen ongelmiin. Borja Cevallos ei kyennyt ratkaisemaan pahenevaa taloudellista kriisiä.


title: Luettelo maista, joissa ei ole tuloveroa

text: Tämä on luettelo valtioista joissa ei ole tuloveroa.


title: Thirty Thousand Feet Over China

text: Thirty Thousand Feet Over China on brittiläisen post-punkin ja uuden aallon yhtyeen The Passionsin toinen studioalbumi, joka julkaistiin Polydor Records -levy-yhtiöllä 18. syyskuuta 1981. Albumi sijoittui Britannian albumilistan 92. sijalle. Se sisältää yhtyeen hittisinglen ”I’m in Love with a German Film Star”.


title: Cebu (täsmennyssivu)

text: Sanat Cebu ja Cebuano tarkoittavat seuraavia asioita:


Salibandyn maailmanmestaruuskilpailut 2020 järjestetään Suomessa 4.–12. joulukuuta 2020. Ne ovat järjestyksessään 13. miesten MM-kilpailut. Alkusarjan ja puolivälierien ottelut pelataan Helsingin jäähallissa. Välierät ja mitalipelit otellaan Hartwall Arenalla.


title: Salibandyn maailmanmestaruuskilpailut 2020

text: Miesten MM-kisat on järjestetty Suomessa kaksi kertaa aikaisemmin vuosina 2002 ja 2010.


title: Verohelvetti

text: Verohelvetti on leikillinen ilmaus maalle tai alueelle, jossa on korkea verotusaste tai erityisen vaikea verobyrokratia. Verohelvetti nähdään tavallisesti veroparatiisin vastakohtana. Verohelvetille ominaista on, että maan talous kärsii liiasta verotuksesta.


title: Verohelvetti

text: Professori Matti Virénin mielestä kireä verotus on harmaan talouden aiheuttaja. Virénin mukaan yritystoiminta kärsii verohelvetissä siitä, että tavalliset ihmiset tekevät usein tarvitsemansa palvelun itse sen sijaan että tilaisivat saman palvelun ammattitaitoiselta yrittäjältä.


title: Knapperskär

text: Knapperskär on saari Espoon Suvisaaristossa. Se on uloin Espoon kaupungin ulkoilusaarista. Knapperskär sijaitsee runsaat puoli kilometriä Gåsgrundista lounaaseen ja noin kolme kilometriä Suvisaariston pääsaarista kaakkoon.


title: Knapperskär

text: Knapperskärin pinta-ala on viitisen hehtaaria. Sen maasto on suhteellisen matalaa silokalliota. Mäntymetsää on jonkin verran saaren länsiosassa ja koilliskulmalla. Etelärannalta avautuu Suomenlahden ulappa. Knapperskärin pohjoisrannalla on pieni venesatama.


title: Knapperskär

text: Knapperskär on osa Uudenmaan maakunnallista virkistysalueverkostoa.


title: San Leandro (1787)

text: San Leandro oli Espanjan laivaston vuonna 1787 vesille laskettu kaksikantinen 64-tykkinen linjalaiva.


title: San Leandro (1787)

text: José Romero y Fernández de Landan suunnittelema alus tilattiin Reales Astilleros de Esteirolta Ferrolista. Alus laskettiin vesille vuonna 1787.


title: San Leandro (1787)

text: Valmistuessaan aluksen aseistuksena oli 64 tykkiä, joista oli asennettu 26 kappaletta kummallekin tykkikannelle. Alemmalla oli 24 naulan ja ylemmällä 18 naulan tykkejä. Näiden lisäksi puolikannelle oli asennettu kymmenen ja etukannelle neljä kahdeksan naulan tykkiä. Täten täyslaidallisen kokonaispaino oli 602 naulaa.


title: San Leandro (1787)

text: Alus oli todennäköisesti pienenkokonsa vuoksi ennen vuotta 1804 lähinnä saattuetehtävissä eikä varsinaisesti taistelulaivueessa eikä siten osallistunut esimerkiksi vuoden 1797 Cabo de São Vicenten taisteluun.


title: San Leandro (1787)

text: Espanja julistettua 3. joulukuuta 1804 sodan Britannialle alus palautettiin palvelukseen päällikönään Don José Quevedo. Alus osallistui 21. lokakuuta 1805 Trafalgarin taisteluun. Taistelussa aluksella sai surmansa kahdeksan ja haavoittui 22 miehistönjäsentä. Seuraavana päivänä alus palasi Cádiziin.


title: San Leandro (1787)

text:
Alus pääsi Cádiziin hieman ennen myrskyn puhkeamista. Sataman ollessa Collingwoodin johtaman laivaston saartama alus vietti satamassa, kunnes Espanja julisti sodan Ranskalle
vuonna 1808. Alus saattoi tämän jälkeen suorittaa joitain tehtäviä, mutta pääosin se oli satamassa reservissä. Alus poistettiin 1812 palveluksesta ja romutettiin vuonna 1813.


title: Atovakoni

text: Atovakoni (CHClO) on naftokinonijohdannaisiin kuuluva orgaaninen yhdiste. Yhdistettä käytetään lääketieteessä malarian ja keuhkokuumeen hoitoon ja estolääkityksenä.


title: Atovakoni

text: Atovakoni estää dihydro-orotaattidehydrogenaasientsyymin toimintaa mikrobeissa ja tämän seurauksena solujen ATP:n biosynteesi lakkaa ja energiavarastot ehtyvät. Atovakoni on tehokas keuhkokuumetta aiheuttavaa sientä "Pneumocystis jirovecii" vastaan ja lisäksi se tehoaa malariaa aiheuttaviin "Falciparum"-suvun alkueläimiin ja toksoplasmoosia aiehuttavaan "Toxoplasma gondii"-alkueläimeen. Malarian estolääkityksenä atovakonia otetaan yhdessä proguaniilin kanssa resistenttiyden muodostumisen ehkäisemiseksi.


title: Atovakoni

text: Atovakoni on kohtalaisen hyvin siedetty lääkeaine. Haittavaikutuksina voi ilmetä päänsärkyä, ihottumaa ja vatsaoireita kuten vatsakipua ja ripulointia. Lisäksi neutropenia ja anemia ovat mahdollisia sivuvaikutuksia.


title: Fylkir

text: Íþróttafélagið Fylkir on islantilainen urheiluseura. Fylkir on kotoisin Árbæristä, joka on osa Reykjavíkin kaupunkia. Sen jalkapallojaosto pelaa kaudella 2018 maan korkeimmalla sarjatasolla Úrvalsdeildissa.


title: Velasco (1764)

text: Velasco oli Espanjan laivaston vuonna 1764 vesille laskettu kaksikantinen 68-tykkinen linjalaiva.


title: Velasco (1764)

text: Alus tilattiin Astillero Realilta Cartagenasta, missä köli laskettiin 21. toukokuuta 1762. Alus laskettiin vesille 18. elokuuta 1764 ja valmistui 19. lokakuuta.


title: Velasco (1764)

text: Alus osallistui Yhdysvaltain vapaussotaan. Alus poistettiin kuninkaallisella määräyksellä palveluksesta 25. lokakuuta 1796. Vuoden 1800 alusluettelossa alus mainitaan aseistamattomana. Lopulta alus romutettiin Cartagenassa vuonna 1801.


title: Velasco

text: Velasco voi tarkoittaa seuraavia asioita tai henkilöitä:


title: Pyhän Mikaelin kirkko (Duntisbourne Rouse)

text: Pyhän Mikaelin kirkko on kyläkirkko Gloucestershiressa Englannissa. Se on rakennettu viimeistään 1100-luvun alussa. Laatikkotyyppiset penkit, joista monissa on ovet, ovat 1700-luvulta. Kuusikulmion muotoinen saarnatuoli on puusta.


text: Kirkko on Grade I -suojelukohde vuodesta 1958.


title: Jim Nill

text: Jim Edvward Nill (s. 11. huhtikuuta 1958 Hanna (paikkakunta), Alberta) on kanadalainen entinen jääkiekkoilija, joka vuodesta 2013 on toiminut NHL-liigan Dallas Starsin GM:nä.


title: Jim Nill

text: St. Louis Blues varasi Nillin 3. kierroksella 89. pelaajana. Bluesin lisäksi hän on pelannut NHL:ää Vancouver Canucksin, Boston Bruinsin, Winnipeg Jetsin ja Detroit Red Wingsin riveissä vuosina 1981–1990. Detroitissa hän voitti Stanley Cupin neljästi. Nill pelasi 45 A-maaottelua Kanadan jääkiekkomaajoukkueessa ja osallistui ennen NHL-uraana Lake Placidin talviolympialaisiin 1980.


title: Jim Nill

text: Lopetettuuan pelaajauransa 1991 Nill työskenteli Ottawa Senatorsin ja Detroit Red Wingsin scouttina. Detroitin organisaatiossa hän oli voittamassa neljästi Stanley Cupia 1996–1997, 1997–1998, 2001–2002 ja 2007–2008.


title: Jim Nill

text: Huhtikuussa 2013 Nill palkattiin Red Wingsin toimistosta Dallas Starsin GM:ksi. Nillin aikakaudella Starsin paras saavutus on ollut läntisen konferenssin runkosarjan voitto kaudella 2015–2016. Nillin Starsiin pelaajakaupoilla hankkimia pelaajia ovat esimerkiksi Sergei Gonchar, Shawn Horcoff ja Jason Spezza.


title: Käyvän arvon rahasto

text: Käyvän arvon rahasto tarkoittaa joidenkin suomalaisten yhtiöiden taseessa esiintyvää erää, johon merkitään rahoitusvälineiden ja sijoituskiinteistöjen käyvän arvon muutos. Käyvän arvon rahasto kuuluu yrityksen sidottuun omaan pääomaan.


title: Käyvän arvon rahasto

text: Käyvän arvon rahastoa käytetään vain harvoin. Rahasto liittyy kirjanpitolain mahdollisuuteen arvostaa rahoitusvälineet ja sijoituskiinteistöt käyvän arvon mukaisesti hankintamenoperusteen sijaan. Lähtökohtaisesti käyvän arvon lisäykset merkitään silloin rahoitustuotoksi ja vähennykset rahoituskuluksi, ei käyvän arvon rahastoon. Rahastoon arvonmuutos merkitään vain, kun IFRS-standardi sitä edellyttää.


title: Käyvän arvon rahasto

text: Käyvän arvon rahasto on sekä osakeyhtiössä että osuuskunnassa sidottu rahasto. Sitä ei voida jakaa omistajille edes velkojien suostumuksella, eikä sitä voi käyttää osakepääoman korottamiseen.


title: Juhani Ojala (yrittäjä)

text: Juhani Antero Ojala (s. 19. toukokuuta 1946 Jämsänkoski) on Himoksen laskettelukeskuksen toinen perustaja ja Hiihtokeskus Himosvuori Oy:n toinen omistaja vaimonsa Päivi Kuokkasen kanssa.


title: Juhani Ojala (yrittäjä)

text: Ojala toimi 1980-luvun alkupuolella Rukan laskettelukeskuksen paikallisjohtajana ja harkitsi oman hiihtokeskuksen perustamista. Himosvuori Oy perustettiin kesäkuussa 1983 ja toiminta aloitettiin vuoden 1984 lopussa. Suurinvestointi Länsi-Himoksen alueelle tehtiin 1987 ja Himoksen mökkirakentaminen vilkastui. Alueen markkinointi Viroon ja Venäjälle aloitettiin 1990-luvun lopulla ja samaan aikaan käynnistettiin Himoksella freestylen valmennuskeskus. Vuonna 2005 Jämsän kaupunki ja Himosvuori Oy neuvottelivat ja tekivät kaupungin omistamista Himoksen osayleiskaavan rinnealueista maanvuokrasopimuksen ja myöhemmin vuokrattavaksi tarkoitetuista samoista alueista optiosopimuksen. Samaan aikaan 2005 julkistettiin alueen masterplan, johon sisältyi huomattavia aluelaajennuksia lasketteluun, majoitukseen ja palveluihin. Kaavoituksen ja laajentumisen takia Himosvuori ajautui Jämsän kaupungin kanssa erimielisyyksiin vuokra-alueen asemakaavoituksesta ja optioalueen laajuudesta. Vuonna 2007 saatiin kuitenkin valmiiksi kyseisen alueen asemakaava, vaikkakaan kaupunki ei kaavoittanut vuokra-alueita eikä vuokrannut yhtiölle kaikkia optiosopimuksen maa-alueita. Vuonna 2014 Himoksen alue käsitti 21 rinnettä, siirtymäreittejä ja 15 hissiä.


title: Päivi Kuokkanen

text: Päivi Kuokkanen (s. 1962 Oulu) on Himoksen laskettelukeskuksen toinen perustaja ja Hiihtokeskus Himosvuori Oy:n toinen omistaja miehensä Juhani Ojalan kanssa.


title: Päivi Kuokkanen

text: Kuokkanen tuli mukaan hiihtokeskustoimintaan miehensä mukana. Himosvuori Oy perustettiin kesäkuussa 1983 ja toiminta aloitettiin vuoden 1984 lopussa. Suurinvestointi Länsi-Himoksen alueelle tehtiin 1987 ja Himoksen mökkirakentaminen vilkastui. Alueen markkinointi Viroon ja Venäjälle aloitettiin 1990-luvun lopulla ja samaan aikaan käynnistettiin Himoksella freestylen valmennuskeskus. Vuonna 2005 julkistettiin alueen masterplan, johon sisältyi huomattavia laajennuksia alueen lasketteluun, majoitukseen ja palveluihin. Toisaalta Himosvuori ajautui Jämsän kaupungin kanssa erimielisyyksiin asemakaavoituksesta. Vuonna 2012 saatiin kuitenkin valmiiksi alueen asemakaava, vaikkakaan kaupunki ei myynyt yhtiölle kaikkia sen havittelemia maa-alueita. Vuonna 2014 Himoksen alue käsitti 21 rinnettä, siirtymäreittejä ja 15 hissiä.


title: Santa Rosalía (1767)

text: Santa Rosalía oli Espanjan laivaston vuonna 1767 vesille laskettu 26-tykkinen fregatti.


title: Santa Rosalía (1767)

text: Jorge Juanin piirustuksiin perustuva Eduardo Bryantin suunnittelema alus tilattiin Artillero Realilta Cartagenasta. Alus laskettiin vesille 1. huhtikuuta 1767.


title: Santa Rosalía (1767)

text: Alus osallistui 16. tammikuuta 1780 Cabo de São Vicenten taisteluun. Vuonna 1785 aluksen aseistuksena oli 26 kappaletta 12 naulan tykkejä ja kaksi kahden naulan tykkiä. 12 naulan tykkien lisäksi aluksella oli vuonna 1796 kahdeksan kuuden naulan tykkiä ja kaksitoista kahden naulan tykkiä.


title: Santa Rosalía (1767)

text: Alus romutettiin 1803 La Carracassa.


title: Saksan jalkapallon 1. Bundesliiga 1983–1984

text: Saksan Bundesliigan kausi 1983-84 oli järjestyksessään 21. Bundesliigan, Länsi-Saksan pääsarjan, kausi. Se alkoi 12. elokuuta 1983 ja päättyi 26. toukokuuta 1984. Hallitsevana mestarina kauteen lähti HSV.


text: Jokainen joukkue pelasi kaksi peliä toisiaan vastaan, yhden kotona ja yhden vieraissa. Joukkueet saivat kaksi pistettä voitosta ja yhden pisteen tasapelistä. Jos kaksi tai useampi joukkueista oli tasapisteissä, sijoitus määräytyi maalierolla ja jos vielä tasoissa, niin tehdyt maalit ratkaisivat. Joukkue, jolla oli eniten pisteitä kruunattiin mestariksi ja kaksi vähiten pisteitä kerännyttä joukkuetta putosi suoraan seuraavaksi kaudeksi 2. Bundesliigaan. Sijalle 16 sijoittunut joukkue pelasi 2. Bundesliigan kolmanneksi sijoittunutta vastaan kaksiosaisen nousukarsinnan, jonka voittaja sai paikan 1. Bundesliigassa.


text: Karlsruher SC ja Hertha BSC putosivat suoraan 2. Bundesliigaan edellisen kauden päätteeksi. Heidät korvasivat SV Waldhof Mannheim ja Kickers Offenbach. Kolmas putoaja oli FC Schalke 04, joka hävisi Bayer Uerdingenille kaksiosaisen karsinnan yhteismaalein 4–2.


text: Mestaruuden voitti VfB Stuttgart. Mestaruustaistelu oli erittäin tiukka, kun peräti kolme joukkuetta (Suttgartin lisäksi HSV ja Borussia Mönchengladbach) keräsi kauden aikana 48 pistettä. Vielä viimeisellä kierroksella HSV:lla oli mahdollisuus nousta ohi Stuttgartin, kun joukkueet pelasivat keskinäisen ottelun, mutta HSV:n 0–1 vierasvoitto ei riittänyt mestaruuteen saakka. Stuttgartilla oli joukkueista paras maaliero (+46, +39, +33), joten se voitti historiansa ensimmäisen Bundesliigan ja kaikkiaan kolmannen Saksan mestaruutensa.


text: 2. Bundesliigaan putosivat suoraan Kickers Offenbach ja 1. FC Nürnberg. Karsijan paikalle sijoittui Eintracht Frankfurt, joka voitti kaksiosaisen karsinnan 2. Bundesliigan kolmanneksi sijoittunutta MSV Duisburgia vastaan yhteismaalein 6–1.


text: Maalipörssin voitti Bayern Münchenin Karl-Heinz Rummenigge 26 maalillaan.


text: Suomalaisista Bundesliigassa esiintyi ainoastaan Arminia Bielefeldin keskikenttäpelaaja Pasi Rautiainen.


text: 32. kierroksella tehtiin kaikissa peleissä yhteensä peräti 53 maalia, joka on Bundesliigan ennätys yhdeltä kierrokselta. Myös koko kauden maaliennätys laitettiin uusiksi, kun maaleja syntyi kaikkiaan 34 kierroksen aikana yhteensä 1084.


text: (*) Waldhof Mannheim pelasi kotipelinsä Ludwigshafenin lähistöllä, koska heidän oma stadioninsa ei täyttänyt Bundesliigan vaatimuksia.


text: Eintracht Frankfurt ja 2. Bundesliigan kolmanneksi sijoittunut MSV Duisburg pelasivat kaksiosaisen karsinnan paikasta 1. Bundesliigaan. Frankfurt voitti ottelusarjan yhteismaalein 6-1 ja piti Bundesliigapaikkansa.


title: Rauhanpiippu (täsmennyssivu)

text: Rauhanpiippu voi tarkoittaa seuraavia:


title: Korva-, nenä- ja kurkkutautioppi

text: Korva-, nenä- ja kurkkutautioppi tai otorhinolaryngologia on lääketieteen ala, joka on erikoistunut korva-, nenä- ja kurkkutautien tutkimukseen ja hoitoon.


title: Uudelleenarvostusrahasto

text: Uudelleenarvostusrahasto tarkoittaa IFRS-tilinpäätöksessä joidenkin yhtiöiden taseessa esiintyvää erää. Uudelleenarvostusrahasto kuuluu yrityksen sidottuun omaan pääomaan.


title: Uudelleenarvostusrahasto

text: Uudelleenarvostusrahaston saa esittää vain yritys, joka noudattaa kansainvälistä tilinpäätössäännöstöä. Suomalaisessa FAS-tilinpäätöksessä uudelleenarvostusrahastoa ei ole.


title: Uudelleenarvostusrahasto

text: Uudelleenarvostusrahasto liittyy aineellisten käyttöomaisuushyödykkeiden arvostamiseen IAS 16 -standardin mukaisesti. IFRS-sääntöjä noudattava kirjanpitovelvollinen valitsee laatimisperiaatteekseen joko hankintamenomallin tai uudelleenarvostusmallin. Uudelleenarvostusmallissa aineellinen käyttöomaisuushyödyke uudelleenarvostetaan riittävän säännöllisesti. Taseeseen merkitään hyödykkeen uudelleenarvostuspäivän käypä arvo vähennettynä sen jälkeen kertyneillä poistoilla ja arvonalennuksilla. Tavoitteena on, ettei hyödykkeen kirjanpitoarvo poikkea olennaisesti arvosta, joka saataisiin käyttämällä tilinpäätöspäivän käypää arvoa.


title: Uudelleenarvostusrahasto

text: Jos hyödykkeen arvo on noussut, lisäystä ei kirjata tuloslaskelmaan voitoksi vaan uudelleenarvostusrahastoon. Lisäys kirjataan kuitenkin tuloslaskelmaan, jos se kumoaa saman hyödykkeen uudelleenarvostuksesta johtuvan vähennyksen, joka on aiemmin vähennetty tuloslaskelmassa.


title: Uudelleenarvostusrahasto

text: Jos hyödykkeen arvo on laskenut, vähennys merkitään tuloslaskelmaan. Jos kuitenkin uudelleenarvostusrahastoon on aiemmin kirjattu tästä hyödykkeestä lisäys, vähennys veloitetaan uudelleenarvostusrahastosta siltä osin, kun vähennys ei ylitä rahastoon aiemmin kirjattua määrää.


title: Uudelleenarvostusrahasto

text: Uudelleenarvostusrahastoa ei voi käyttää osingonjakoon, muuhun varojenjakoon tai osakepääoman korottamiseen.


title: Amurinviini

text: Amurinviini eli amurinviiniköynnös ("Vitis amurensis") on Kaukoidässä kasvava viiniköynnös. Sen luonnonmuotoja ja joitakin lajikkeita kasvatetaan koristekasvina, ja varsinkin luonnollisilla kasvualueillaan myös viinin ja viinirypäleiden takia. Se on sukunsa parhaiten kylmää kestäviä lajeja.


title: Amurinviini

text: Amurinviini on puutuvavartinen köynnös, joka voi luonnossa kasvaa jopa 20 metriä pitkäksi. Köynnös kiipeää tuen ympärille kiertyvien kärhien avulla. Yleensä 3- tai 5-sormiliuskaiset lehdet kasvavavat 9–25 senttimetrin levyisiksi, ja kasvavat vuorottain köynnösvarressa. Kukat ovat luonnossa yleensä yksikotisia, mutta viljelyyn otetut lajikkeet ovat tavallisesti kaksineuvoisia. Kukat ovat tuulipölytteisiä, ja niistä kypsyy hedelmä eli rypäle.


title: Amurinviini

text: Neuvostoliitossa ja Kiinassa amurinviinistä on jalostettu ja siitä on risteytetty muutamia lajikkeita pohjoisen viininviljelykulttuurin edistämiseksi. Osa näistä on päätynyt risteytyksiin myös muualle. Amurinviiniä perimässään kantavia lajikkeita ovat mm. Rondo, Severny, Zarya Severa, Zilga ja Hasanski Sladki.


title: Rakennusrahasto

text: Rakennusrahasto tarkoittaa suomalaisen asunto-osakeyhtiön taseessa esiintyvää oman pääoman erää. Rakennusrahasto kuuluu asunto-osakeyhtiön sidottuun omaan pääomaan.


title: Rakennusrahasto

text: Kun asunto-osakeyhtiö perustetaan, osa osakkeiden merkintähinnasta voidaan merkitä rakennusrahastoon. Osakeannissa osakkeiden merkintähinta voidaan merkitä rakennusrahastoon joko kokonaan tai osittain.


title: Rakennusrahasto

text: Rakennusrahastoon voidaan merkitä muitakin rahasuorituksia yhtiökokouksen päätöksellä. Tällaisia voivat olla esimerkiksi perusparannuksia tai lainaosuuksien suorituksia varten osakkeenomistajilta ennakkoon kerätyt varat.


title: Rakennusrahasto

text: Asunto-osakeyhtiö ei saa hankkia tai lunastaa omia osakkeitaan rakennusrahaston varoilla.


title: Ympäristönhoito

text: Ympäristönhoito (tai ympäristön hoitaminen) on laaja ammattiala, jonka edustajien tehtävänä on hoitaa luonnon-, viher- ja ulkoiluympäristöjä sekä ehkäistä ympäristöongelmien syntymistä.


title: Ympäristönhoito

text: Ympäristönhoitajan tehtäviin kuuluvat esimerkiksi


title: Pristerodon

text: Pristerodon on sukupuuttoon kuollut dikynodontteihin kuuluva terapsidien suku. "Pristerodonin" nimi tarkoittaa "”sahaavaa hammasta”" ja se eli Loping-epookin aikana Permikaudella nykyisesen Etelä-Afrikan alueella.


title: Pristerodon

text:
"Pristerodon" oli kasvinsyöjä. Se oli alle metrin pituinen pieni dikynodontti, jolla on kulmahampaan takaisia hampaita. Kallon pituus sillä on alle 150 millimetriä. "Pristerodonilla" on myös useiden muiden basaalisten eli niin sanotusti ”alkukantaisten” dikynodonttien tavoin "os nasale" -luussa keskinen kohouma.
"Pristerodonin" fossiileita on löydetty Etelä-Afrikan Kapmaalta. Useimmat suvun lajit tunnetaan vain pääkallon ja alaleuan perusteella, eivätkä nämäkään luut ole joka löydöllä hyvin säilyneitä. Ainoastaan Länsi-Kapista löydetyt "P. boonstrai" (fossiilin tunnus: BSP 1934 VIII 27) ja "P. whaitsi" (R 451) tunnetaan myös kallontakaisesta luurangosta, mutta ne ovat molemmat puutteellisia, sirpaleisia.


title: Pristerodon

text: "Pristerodon" kuuluu Pristerodontiaan ja heimoon Pristerodontidae (Eumantelliidae). Muut heimon jäsenet katsotaan nykyään oikeastaan "Pristerodonin" synonyymeiksi.Sidor (2003), lisätty "Kwazulusaurus" Maisch, (2002):


title: Törmäviini

text: Törmäviini ("Vitis riparia") on Pohjois-Amerikassa kasvava viiniköynnös. Sen lajikkeita kasvatetaan erityisesti aitoviinin perusrungoksi, ja myös koristekasviksi. Sitä on käytetty myös risteytyksiin muiden viinilajien kanssa, sillä luontaisen levinneisyysalueensa ansiosta se kestää hyvin kylmää.


title: Törmäviini

text: Törmäviini on puutuvavartinen köynnös, joka kiipeää tuen ympärille kiertyvien kärhien avulla. Sormiliuskaiset lehdet kasvavat 5–20 senttimetrin levyisiksi, ja kasvavat vuorottain köynnösvarressa. Kukat ovat yksikotisia, tuulipölytteisiä, ja niistä kypsyy hedelmä eli rypäle.


title: Törmäviini

text: Esimerkiksi Minnesotan yliopistossa (erityisesti Elmer Svenson) suoritettiin 1900-luvun loppupuolella laajamittaista jalostustyötä, jossa törmäviini on antanut perimäänsä lukuisille kylmänkestoisille viinlajikkeille. Törmäviiniä perimässään omaavia lajikkeita ovat mm. Beta, Summersweet, Somerset Seedless ja Edelweiss.


title: Igor Ožiganov

text: Igor Ožiganov (s. 13. lokakuuta 1992 Krasnogorsk, Venäjä) on venäläinen jääkiekkopuolustaja, joka pelaa NHL-joukkue Toronto Maple Leafsissa. Hän on edustanut aiemmin KHL:ssä HK Sibir Novosibirskia, Amur Habarovskia sekä TsSKA Moskovaa. Kaudella 2010–2011 alkaneella KHL-urallaan hän on pelannut 315 KHL:n runkosarjaottelua tehopitein 29+63=92 ja 55 pudotusoeliottelua tehopistein 7+8=15


title: Huawei Honor 6

text: Huawei Honor 6 on Huawein valmistama älypuhelin.


title: Huawei Honor 6

text: Huawei Honor 6:ssä on Android 4.4.2 Huawein omalla Emotion UI 2.3 -käyttöliittymällä. Puhelimessa on paikka micro-SIM-kortille ja SD-muistikortille (maksimi 32 Gb) paikan.


title: Huawei Honor 6

text: Huawei Honor 6:ssa on 13 megapikselin takakamera kaksois-LED-salamalla. Takakameran maksimiresoluutio on 4 160 x 3 120 pikseliä. Etukameran tarkkuus on kahdeksan megapikseliä. Honor 6:llä voi ottaa videoita korkeintaan 1080p-laadulla ja 30 fps:n nopeudella.


title: Huawei Honor 6

text: Honor 6:ssä on Android 4.4.2 (Kitkat), johon tuli päivitys 5.1.1 (Lollipop). Honor 6:n CPU Octa-core (4x1,7 GHz Cortex-A15 & 4x1,3 GHz Cortex-5). Honor 6:ssa on sisäistä muistia 32GB, 3GB RAM.


title: Huawei Honor 6

text: Honor 6 Plussassa on käyttöjärjestelmänä Android 4.4 (EMUI 3.0), sen mitat ovat 150,5 x 75,7 x 7,5 mm, painoa on 165 g, näyttönä on 5,5" IPS, 1920 x 1080 tarkkuudella, prosessori on 8-ytiminen 1,8 GHz Kirin 925. Ramia on 3 GB ja flash-muistia 32 GB ja paikka microSD-kortille. Takana on 8 + 8 MP tuplakamera ja edessä 8 MP kamera kiinteällä tarkennuksella. Akku on todella iso; 3600 mAh.


title: Martti Suosalo (teatterinjohtaja)

text: Martti Aleksander Suosalo (vuoteen 1906 Finni, 14. lokakuuta 1902 Messukylä – 6. kesäkuuta 1954 Sodankylä) oli suomalainen näyttelijä ja teatterinjohtaja. Pietarsaaressa varttunut Suosalo oli vuodesta 1921 lähtien näyttelijänä Vaasan Työväen Teatterissa, josta hän siirtyi Rovaniemen Työväen Näyttämön johtajaksi vuonna 1927. Varsinaiselta ammatiltaan Suosalo oli mainosmaalari.


title: Martti Suosalo (teatterinjohtaja)

text: Martti Suosalon puoliso oli Aili Irene Nygård (1905–1996). Hänen isänsä oli Suomen sisällissodan aikana Pietarsaaren teloituksissa ammuttu entinen kansanedustaja Kalle Suosalo ja veli kansanedustaja Vilho Suosalo. Martti Suosalo on myös vuonna 1962 syntyneen näyttelijä Martti Suosalon isoisä. Hänet on haudattu Rovaniemen IV hautausmaalle.


title: Spring Session M

text: Spring Session M on yhdysvaltalaisen uuden aallon yhtyeen Missing Personsin esikoisstudioalbumi, joka julkaistiin Capitol Records -levy-yhtiöllä 8. lokakuuta 1982. Albumin nimi on anagrammi yhtyeen nimestä. Sen tuotti Ken Scott ja sen kappaleet tekivät Terry Bozzio, Dale Bozzio ja Warren Cuccurullo.


title: Spring Session M

text: "Spring Session M" sijoittui Billboard 200 -albumilistan 17. sijalle. Recording Industry Association of America myönsi 20. tammikuuta 1983 albumille kultasertifikaatin.


title: Spring Session M

text: Albumilta julkaistiin neljä singleä: ”Words”, ”Windows”, ”Destination Unknown”, and ”Walking in L.A.” Kaikki singlet sijoittuivat Billboard Hot 100 -singlelistalle.


title: Ojukkaviini

text: Ojukkaviini tai tarhaojukkaviini ("Vitis labrusca") on Pohjois-Amerikassa kasvava viiniköynnös. Sen lajikkeita kasvatetaan erityisesti aitoviinin perusrungoksi, ja myös koristekasviksi. Sitä on käytetty myös risteytyksiin muiden viinilajien kanssa, sillä luontaisen levinneisyysalueensa ansiosta se kestää hyvin kylmää.


title: Ojukkaviini


title: Ojukkaviini

text: Esimerkiksi Minnesotan yliopistossa (erityisesti Elmer Svenson) suoritettiin 1900-luvun loppupuolella laajamittaista jalostustyötä, jossa törmäviini on antanut perimäänsä lukuisille kylmänkestoisille viinlajikkeille. Törmäviiniä perimässään omaavia lajikkeita ovat mm. Concord, Beta, Summersweet, Somerset Seedless, Edelweiss, Zilga. Ojukkaviiniä perimässään omaavista hybridilajikkeista käytetään joskus nimitystä ""Vitis" Labruscana-ryhmä".


title: Ojukkaviini

text: Ojukkaviinillä ja sen risteytyksillä on usein sille ominainen melko voimakas sivumaku, jota englanniksi kuvataan termillä "foxy", juontuen köynnöksen englanninkielisestä nimestä "fox grape". 1920-luvulla pystyttiin erottamaan tämän aromin lähteeksi ojukkaviinin suurina pitoisuuksina sisältämä metyyliantranilaatti.


title: Saint-Flour (Cantal)

text:
Saint-Flour on kunta keskisessä Ranskassa Cantalin departementissa Auvergne-Rhône-Alpesin alueella. Kaupungilla on kaksi keskustaa. Yläkaupunki ("ville haute") sijaitsee jyrkän tulivuoren laella. Sieltä on näköala Anderjoen laaksoon, missä on alakaupunki ("ville basse").
Yläkaupungin keskiaikaisia katuja reunustaa historiallisesti arvokkaita rakennuksia. Myös osa kaupungin muureista ja porteista ovat yhä jäljellä. 1400-luvulta peräisin oleva Saint-Pierren katedraalin erikoisuus on mustan Kristuksen patsas.


title: Ratsastavat hurjat

text: Ratsastavat hurjat ("Silver Lode") on Allan Dwanin ohjaama lännenelokuva vuodelta 1954. Elokuva edustaa Hollywoodin kommunistivainoista inspiraation saaneita elokuvia.


title: Ratsastavat hurjat

text: Elokuva on saanut vaikutteita "Sheriffistä", joka kuuluu samaan Hollywoodin kommunistivainoja kommentoivien elokuvien joukkoon. Elokuvassa sheriffinä esiintyvä roisto McCarty, jonka nimi viittaa senaattori Joseph McCarthyyn ja epäamerikkalaista toimintaa tutkivaan komiteaan, saapuu pikkukaupunkiin pidättämään Dan Ballardia (John Payne). Viaton mies joutuu syytetyksi murhasta, ja lähes koko yhteisö hylkää hänet, uskollista morsianta lukuun ottamatta.


title: Apollonin temppeli (Metapontion)

text: Apollonin temppeli oli antiikin aikainen Apollonille omistettu kreikkalainen temppeli Metapontionissa Suur-Kreikassa eli Magna Graeciassa, nykyisessä Italiassa. Sen rauniot sijaitsevat Metapontionin arkeologisella alueella nykyisessä Bernaldan kunnassa noin kilometrin luoteeseen nykyisestä Santa Palaginasta.


title: Apollonin temppeli (Metapontion)

text: Metapontionin Apollonin temppeli oli kaupungin muurein ympäröidyn kaupunkialueen tärkein pyhäkkö. Sen oletetaan olleen omistettu Apollonille epiteetillä Lykeios Nikaios. Tutkimuksessa se on tunnettu myös nimellä Temppeli A. Temppeli oli rakennettu kahdessa eri vaiheessa, jotka tunnetaan nimillä AI ja AII. Temppeli AI:sta rakennettiin arkaaisen kauden loppupuoliskolla noin vuosina 570–540 eaa., mutta se jäi keskeneräiseksi. Temppeli AII:n rakentaminen alkoi klassisella kaudella 400-luvun eaa. puolessa välissä, jolloin vanha temppeli purettiin. Temppeli AII tuhoutui 300-luvun eaa. loppupuolella todennäköisesti lukaanien vallattua alueen.


title: Apollonin temppeli (Metapontion)

text: Temppeli sijaitsi kaupungin agoran eli kokoontumis- ja kauppapaikan länsipuolella. Temppelin AI koko oli noin 23,2 x 46,4 metriä. Temppelin AII koko oli puolestaan noin 22,7 x 52,5 metriä (stylobaatin koko noin 20,5 x 50 metriä), ja se käytti vanhan perustuksia, joskin se oli rakennettu hieman eri linjassa. Temppelissä AII oli oletettavasti kahdeksan pylvästä lyhyillä ja 17 pylvästä pitkillä sivuilla, joskin pylväiden määräksi on aiemmin ehdotettu myös 9 x 18. Kumpikin rakennusvaihe edusti doorilaista tyyliä.


title: Apollonin temppeli (Metapontion)

text: Temppeli AII, joka tunnetaan paremmin, oli arkkitehtuuriltaan harvinainen. Siinä oli itäpäässä eli sisäänkäynnin puolella propteron eli kaksi riviä pylväitä. Taempi rivi oli samassa linjassa pitkien sivujen kolmansien pylväiden kanssa. Sisällä temppelissä oli poikkeuksellisen pitkä ja kapea naos eli cella, jonka kummallakin pitkällä sivulla oli seitsemän pylvästä. Naoksen etu- eli itäpuolella oli pronaos, jossa ei ollut tavanomaisia anta-seinien välisiä pylväitä. Rakennuksessa ei ollut myöskään takapäädyn opisthodomosta tai adytonia. Temppelin tyyli on arkaainen ja se muistuttaa monella tavoin Syrakusan Apollonin temppeliä sekä Selinuksen niin kutsuttua Temppeliä C.


title: Apollonin temppeli (Metapontion)

text: Temppelistä on löydetty muun muassa marmorinen kuros-patsas. Temppelin alttari oli tavan mukaan ulkona sen itäpuolella. Se oli temppeliä AII varhaisempi ja samassa linjassa AI:n kanssa.


title: Crypta Neapolitana

text: Crypta Neapolitana (lat., ) on antiikin aikainen, roomalaisella ajalla rakennettu tunneli Napolissa Italiassa.


title: Crypta Neapolitana

text: Tunneli rakennettiin alun perin Rooman varhaisella keisarikaudella, ja sen suunnitteli keisari Augustuksen arkkitehti Cocceius Auctus, joka suunnitteli samanlaisen tunnelin myös Cumaesta Avernus-järvelle. Tunneli valmistui alun perin noin vuonna 37 eaa. Sen mainitsevat muun muassa Seneca ja Petronius.


title: Crypta Neapolitana

text: Tunneli kulkee Posilipon kukkulan, antiikin Pausilypoksen kukkulan (lat. "Mons Pausilypus"), läpi. Sitä pitkin kulki tie, joka yhdisti antiikin Neapoliin kaupungin lännempänä sijaitsevaan Puteoliin. Tietä varten rakennettiin tunneli, koska kukkula muodosti merkittävän esteen ja hankaloitti kulkemista paikkojen välillä. Vaihtoehtoinen, pidempi tie kulki ylhäältä kukkuloiden kautta. Tunneli on kaivettu kukkulan tuffikiveen. Sen pituus on nykymuodossaan noin 711 metriä, leveys noin 4,5 metriä ja korkeus noin 4,6–5,2 metriä. Leveys mahdollisti kaksien hevoskärryjen kulkemisen rinnakkain. Tunneliin johtaa viistosti ylhäältä kummankin pään suunnasta ilmastointi- ja valokuilut, joista idänpuoleinen on 145 metriä pitkä ja lännenpuoleinen 100 metriä pitkä.


title: Crypta Neapolitana

text: Tunnelia kunnostettiin ja uusittiin usein jo antiikin aikana, joten alkuvaiheessaan se saattoi olla pienempi. Tämän lisäksi tunnelia on laajennettu ja korjattu ainakin vuosina 1455, 1548, 1748 ja vielä 1893, minkä seurauksena se on pitkälti menettänyt antiikinaikaisen olemuksensa. Tunnelia on muun muassa korotettu alentamalla sen lattiatasoa. Tunneli oli käytössä aina vuoteen 1917 saakka. Nykyisin saman kukkulan ali kulkee antiikinaikaisen tunnelin lisäksi kaksi auto- ja kaksi rautatietunnelia.


title: Crypta Neapolitana

text: Tunnelin itäpää on Parco Vergiliano a Piedigrotta -puistossa () ja länsipää Via della Grotta Vecchia -kadun itäpäässä (). Heti tunnelin itäpään suuaukon vieressä sijaitsee Vergiliuksen haudaksi kutsuttu antiikin aikainen hautarakennus.


title: Dioskuurien temppeli (Neapolis)

text: Dioskuurien temppeli eli Castorin ja Polluxin temppeli ("Kastorin ja Polydeukeen temppeli") oli antiikin aikainen Dioskuureille omistettu temppeli Neapoliissa eli nykyisessa Napolin kaupungissa Italiassa. Se sijaitsi nykyisen San Paolo Maggioren kirkon paikalla.


title: Dioskuurien temppeli (Neapolis)

text:
Dioskuurien temppeli rakennettiin keisari Tiberiuksen aikana 14–37 jaa. Sen paikalla on kuitenkin oletettavasti sijainnut varhaisempi temppeli. Temppeli edusti korinttilaista tyyliä ja sen julkisivussa, joka oli etelään kaupungin decumanus maximukselle (nyk. Via Tribunali) päin, oli kuusi pylvästä. Temppeli oli rakennettu poikkeuksellisen korkealle jalustalle.
Temppelin marmorisessa arkkitraavissa oli kreikankielinen piirtokirjoitus, joka osoittaa sen rakennuttajien Tiberios Iulios Tarsoksen ja Pelagonin olleen Tiberiuksen vapauttamia entisiä orjia:


title: Dioskuurien temppeli (Neapolis)

text: Temppelin päätykolmio esitti jotain myyttistä kohtausta, mahdollisesti kaupungin perustamista, ja sen keskiössä oli viisi hahmoa, joista keskimmäinen ja merkittävin oli todennäköisesti Neapoliin kaupungin henkilöitymä. Sivuilla olivat Neapoliin Parthenopen niemen ja Sebethos-joen henkilöitymät sekä kaksi triton-hahmoa.


title: Dioskuurien temppeli (Neapolis)

text: Temppeli säilyi suhteellisen hyvässä kunnossa läpi keskiajan aina 1500-luvulle saakka. Francesco Grimaldi muokkasi temppelin julkisivun osaksi barokkityylistä San Paolo Maggioren kirkkoa vuosina 1583–1603. Julkisivu säilyi osana kirkkoa vuoteen 1688 saakka, jolloin suurin osa pylväistä sekä päätykolmio romahtivat maanjäristyksessä. Nykyisin kirkon julkisivussa on kaksi temppelin pylväistä.


title: Dioskuurien temppeli

text: Dioskuurien temppeli, Kastorin ja Polydeukeen temppeli tai Castorin ja Polluxin temppeli voi viitata seuraaviin:


title: Hera Argeian temppeli (Foce del Sele)

text: Hera Argeian temppeli eli Heraion () oli antiikin aikainen Heralle omistettu kreikkalainen temppeli ja pyhäkköalue Poseidonian eli roomalaisittain Paestumin kaupungin lähellä Suur-Kreikassa eli Magna Graeciassa, nykyisessä Italiassa. Se sijaitsi Sele-joen suussa noin kymmenen kilometriä Poseidoniasta pohjoiseen, lähellä nykyistä Foce del Seleä.


title: Hera Argeian temppeli (Foce del Sele)

text: Hera Argeialle omistetun pyhäkön eli Heraionin rakensivat alueen kreikkalaiset siirtokuntalaiset 600-luvulla eaa. Kreikkalaisessa mytologiassa sitä pidettiin jo Iasonin perustamana. Heraion kukoisti erityisesti arkaaisella kaudella 600- ja 500-luvuilla eaa., ja säilyi käytössä, joskin vähäisemmässä, vielä klassisella kaudella 400- ja 300-luvuilla eaa.


title: Hera Argeian temppeli (Foce del Sele)

text: Pyhäkkö nousi merkittäväksi jälleen hellenistisellä kaudella, mutta se menetti merkitystään roomalaisella kaudella. Se tuhoutui tai ainakin vaurioitui pahoin maanjäristyksessä oletettavasti vuonna 63 jaa. ja peittyi suureksi osaksi purkausaineksen alle Vesuviuksen purkauksessa vuonna 79 jaa. Tämän jälkeen se jäi käyttämättömäksi. Varhaiskristillisellä ajalla pyhäkön kiviä käytettiin rakennusmateriaalina. Ajan kuluessa paikka unohtui, ja se löydettiin uudelleen vuonna 1934.


title: Hera Argeian temppeli (Foce del Sele)

text: Heraion sijaitsi alun perin Sele-joen suussa. Nykyisin sen raunioalue on rannikon siirtymisen seurauksena noin 1,5 kilometrin päässä merestä. Pyhäkköalue koostui Heralle omistetusta temppelistä, kahdesta suuresta alttarista, aarrekammiosta sekä aluetta reunustaneista stoista eli pylväshalleista. Lisäksi alueelta on löydetty suuri määrä terrakotasta tehtyjä votiiviesineitä.


title: Hera Argeian temppeli (Foce del Sele)

text: Heran temppeli


title: Hera Argeian temppeli (Foce del Sele)

text: Heran temppeli rakennettiin pyhäkköalueelle 500-luvulla eaa. Se tuhoutui oletettavasti vuoden 63 jaa. maanjäristyksessä. Temppelirakennuksen arkkitehtuuri yhdistelee doorilaista, joonialaista ja aiolialaista tyyliä. Sen koko oli noin 18,7 x 38,9 metriä, ja siinä oli 8 pylvästä lyhyillä ja 17 pylvästä pitkillä sivuilla. Sisällä temppelissä oli naos eli cella sekä pronaos ja adyton.


title: Hera Argeian temppeli (Foce del Sele)

text: Temppelin alttari oli tavan mukaan ulkona sen itäpuolella, noin 34 metrin päässä temppelistä.


title: Hera Argeian temppeli (Foce del Sele)

text: Sybarislaisten aarrekammio


title: Hera Argeian temppeli (Foce del Sele)

text: Temppelin lähellä sijaitsi aarrekammio, jonka rakentaminen oli aloitettu noin vuonna 570–550 eaa. Sen rakennuttajina pidetään Sybariin kaupungin asukkaita. Aarrekammio jäi keskeneräiseksi, mikä johtunee siitä, että Sybaris tuhoutui sodassa noin vuonna 510 eaa. Aarrekammio koostui pelkästä naoksesta. Se oli koristeltu 38 metoopilla, jotka on ajoitettu noin vuoteen 570 eaa. Metoopit ovat Paestumin arkeologisessa museossa.


title: Metapontionin teatteri

text: Metapontionin teatteri oli antiikin aikainen kreikkalainen teatteri ja ekklesiasterion Metapontionissa Suur-Kreikassa eli Magna Graeciassa, nykyisessä Italiassa. Sen rauniot sijaitsevat Metapontionin arkeologisella alueella nykyisessä Bernaldan kunnassa noin kilometrin luoteeseen nykyisestä Santa Palaginasta.


title: Metapontionin teatteri

text: Rakennuksen historiassa on useita eri vaiheita. Se oli alkuvaiheessa jonkinlainen ekklesiasterion eli kansankokouksen kokoontumispaikka, ja myöhemmin se muutettiin tavalliseksi kreikkalaiseksi teatteriksi. Rakennus sijaitsi Metapontionin agoran eli kokoontumis- ja kauppapaikan koillisosassa.


title: Metapontionin teatteri

text: Vaihe I


title: Metapontionin teatteri

text: Teatterin paikalla on ollut jonkinlainen rakennus jo arkaaisella kaudella 600-luvulla eaa. Sitä on arveltu jonkinlaiseksi oikeusistuimen rakennukseksi tai "ikriaksi". Paikalle rakennettin jonkinlaista istuinpengerrystä 500-luvun eaa. alkupuolella, ja siitä tehtiin ekklesiasterion. Rakennuksen koko tässä vaiheessa oli noin 20 x 30 metriä.


title: Metapontionin teatteri

text: Vaihe II


title: Metapontionin teatteri

text:
500-luvun eaa. puolessa välissä rakennus sai monumentaalisemman muodon. Rakennuksen keskiössä oli nyt suorakulmiomainen alue kooltaan noin 12,8 x 19,1 metriä. Lyhyemmillä sivuilla oli sisäänkäynnit, joiden leveys oli noin 7,5 metriä. Neliömäisen alueen sivuilla oli maapenkereet kokousyleisöä varten. Niitä tuki noin kaksi metriä korkea tukimuuri. Katsomon penkit olivat puiset. Katsomo oli jotakuinkin ellipsin muotoinen, koska keskiosan suorakulmiomainen alue ei ollut neliö, mutta silti ulkosivulta rakennus oli pyöreä, halkaisijaltaan noin 62 metriä.
Vaihe III


title: Metapontionin teatteri

text: Rakennelmaa muutettiin noin 500–475 eaa. Tukimuuri korotettiin kolmimetriseksi ja katsomo muutettiin jyrkemmäksi. Samalla osa penkkiriveistä tehtiin kivestä. Tässä vaiheessa rakennus oli saman kokoinen kuin vaiheessa II. Ekklesiasterioniin mahtui suurimmillaan noin – henkeä. Tästä on päätelty, että rakennus on todennäköisesti ollut liian suuri pelkästään kansankokouksen käyttöön, joten sen on arveltu olleen jo varhaisemmassakin vaiheessa myös muussa käytössä, kuten teatterina.


title: Metapontionin teatteri

text: Rakennus vaikuttaa jääneen pois käytöstä klassisella kaudella 300-luvun eaa. alkupuolella, ja sen kivipenkit poistettiin.


title: Metapontionin teatteri

text: Vaihe IV


title: Metapontionin teatteri

text: Klassisen ja hellenistisen kauden taitteessa noin vuonna 325–300 eaa. rakennus uusittiin kokonaan ja muutettiin teatteriksi, tekemällä suorakulmaisesta rakennelmasta tyypillinen kreikkalainen puolikaarenmuotoinen teatterirakennus. Katsomo muodostettiin edelleen samalla tavalla kuin aikaisemminkin tukimuurin tukemasta maapengerryksestä. Orkhestra oli puoliympyrän muotoinen, ja sen takana oli näyttämörakennus. Teatterivaiheessa rakennuksen katsomoon mahtui noin henkeä.


title: Metapontionin teatteri

text: Teatteri vaikuttaa jääneen keskeneräiseksi. Osa siitä rikkoutui 200-luvulla eaa., jonka jälkeen sitä on korjailtu jonkin verran. Lopulta teatteri muutettiin jonkinlaiseksi linnoitukseksi sulkemalla sen sisäänkäynnit, mikä liittynee kaupungin loppuvaiheen sotiin.


title: Tavole Palatine

text: Tavole Palatine on nimitys, jota käytetään eräästä antiikin aikaisesta Heralle omistetusta kreikkalaisesta temppelistä Metapontionissa Suur-Kreikassa eli Magna Graeciassa, nykyisessä Italiassa. Sen rauniot sijaitsevat nykyisessä Bernaldan kunnassa noin 4,5 kilometriä kaakkoon nykyisestä Serra Marinan kylästä.


title: Tavole Palatine

text:
Temppeli on rakennettu arkaaisen kauden lopulla noin vuonna 520–510 eaa. Sen paikalla on kuitenkin ollut varhaisempi pyhäkkö ja mahdollisesti myös varhaisempi temppeli. Temppeli on tehty yhdessä rakennusvaiheessa, mutta ainakin sen kattoa on kunnostettu myöhemmin 400-luvulla eaa. Temppelin ajoitus perustuu ennen kaikkea sen kapiteelien eli pylväänpäiden tyyliin sekä temppelistä löydettyjen terrakotasta tehtyjen votiiviesineiden ajoitukseen.
Temppelin rauniot tunnetaan perinteisesti nimellä ”Tavole Palatine” eli ”Ritareiden pöydät”. Votiivilahjojen perusteella temppelin tiedetään nykyisin olleen omistettu Hera-jumalattarelle. Nykyisin rauniot ovat varsinaisen (eli Tarantonlahden alueelle rajatun) Suur-Kreikan parhaiten säilynyt antiikin aikainen muinaisjäänne.


title: Tavole Palatine

text: Temppeli sijaitsi Metapontionin kaupunginmuurien ulkopuolella noin kolme kilometriä pohjoiseen kaupungista, lähellä nykyistä Bradano-jokea.


title: Tavole Palatine

text: Temppeli edusti doorilaista tyyliä ja siinä oli 6 x 12 pylvästä. Pylväiden korkeus on noin 5,2 metriä ja paksuus niiden alapäässä noin 1,1 metriä. Pylväiden väli on suhteellisen suuri, lähes kolme metriä niiden keskikohdasta laskettuna. Pylväistä 15 on edelleen pystyssä, 10 toisella ja 5 toisella pitkällä sivulla. Myös osa arkkitraavista on säilynyt. Temppelin stylobaatin koko on noin 16,1 x 33,3 metriä.


title: Tavole Palatine

text: Temppelissä oli naos eli cella sekä pronaos itäpäässä ja adyton länsipäässä. Naoksen koko on noin 8,2 x 23,8 metriä. Temppelin alttari oli tavan mukaan sen itäpuolella, noin 25 metrin päässä. Sen koko on noin 4 x 3 metriä. Etäisyyden ja pienen koon perusteella sen on joskus arveltu olleen temppeliä varhaisempi. Temppelin ympärillä arvellaan olleen muita kulttikäytössä olleita rakennuksia.


title: Steg för steg

text: Steg för steg on ruotsalaisen poplaulaja Carola Häggkvistin popalbumi vuodelta 1984. Sen tuottivat Lasse Holm ja Lennart Sjöholm. Albumi nousi Ruotsissa listaykköseksi ja pysyi siellä kuusi viikkoa. Norjassa albumi ylsi sijalle kaksi. "Steg för steg" sisältää lähinnä Lasse Holmin sävellyksiä.


title: Steg för steg

text: "Steg för steg" julkaistiin Kanadassa ja Euroopassa nimellä "Carola... With Love" ja Britanniassa nimellä "Thunder and Lightning".


title: Steg för steg

text: "Steg för steg" julkaistiin alun perin vinyylinä ja C-kasettina, kuten useimmat aikansa popalbumit. Digitaalisena CD-levynä se julkaistiin 1992.


title: Steg för steg

text: "Steg för steg" -albumin avausraita "Tommy tycker om mig" julkaistiin myös 7-tuumaisena singlenä. Levyn viimeinen raita on sävelmäkooste 1960-luvun suurmenestyksistä "Loco-Motion", "Oh Carol", "Bobby's Girl", "Hey Paula", "Sheila", "My Boy Lollipop" ja "Do You Wanna Dance".


title: Steg för steg

text: Carolan kokoelma-albumeille on "Steg för steg" -albumilta otettu tyypillisesti "Tommy tycker om mig" sekä "Tokyo" ja "Det regnar i Stockholm".


title: Tommy tycker om mej

text: Tommy tycker om mej on ruotsalainen iskelmä vuodelta 1984. Sen kirjoittivat Lasse Holm ja Ingela "Pling" Forsman. Kappaleen esitti alun perin Carola Häggkvist ja se julkaistiin hänen toisella studioalbumillaan "Steg för steg". Sittemmin kappale on sisällytetty useille Carolan kokoelma-albumeille.


title: Tommy tycker om mej

text: "Tommy tycker om mej" nousi Norjan single-listalla sijalle 9. Ruotsissa se debytoi single-listalla 3. huhtikuuta 1984 sijalla 13 ja ylsi sijalle 10.


title: Tommy tycker om mej

text: "Tommy tycker om mej" versioitiin englanniksi nimellä "Tommy Loves Me". Ruotsalaisyhtye Friends esitti oman versionsa kappaleesta albumillaan "Blickar som tänder" (2000). Kappaleesta tehtiin tuoreeltaan myös suomenkielinen versio, "Tommi on se ainoo", sanoittajanaan Raul Reiman. Suomalaisen version tulkitsi iskelmälaulaja Meiju Suvas ja se julkaistiin hänen studioalbumillaan "Tottakai" (1984).


title: Tommy tycker om mej

text: "Tommy tycker om mej" alkaa noin kymmenen sekuntia kestävällä puheintrolla, jossa äiti ja laulun kertoja-tytär kinastelevat illankuhjeessa. Tytär haluaa lähteä ulos tapaamaan poikaystäväänsä Tommya, mutta äidin mielestä Tommy ei ole lainkaan hyväksi tyttärelle. Tommy on tyttöjen suosiossa, mutta kertoja-tytär on ainoa, jolle Tommy on antanut valokuvansa. Tytär istuu sisällä haaveissaan, kunnes Tommy ilmaantuu lähistölle, vislaa ja pyytää tytärtä ulos kanssaan.


title: Huawei Honor 8 Pro

text: Huawei Honor 8 Pro on Huawein valmistama älypuhelin.


title: Huawei Honor 8 Pro

text: Huawei Honor 8 Prossa on Android 7.0 Huawein omalla Emotion UI 5.1 -käyttöliittymällä. Puhelimessa on paikka nano-SIM-kortille ja SD-muistikortille (maksimi 128 Gt).


title: Huawei Honor 8 Pro

text: Huawei Honor 8 Prossa on kaksi 12 megapikselin takakameraa LED-salamalla. Etukameran tarkkuus on kahdeksan megapikseliä. Honor 8 Prolla voi ottaa videoita korkeintaan 4K:n laadulla ja 30 fps:n nopeudella.


title: Huawei Honor 8 Pro

text: Honor 8 Prossa on Android 7.0 (Nougat). Honor 8 Pron CPU Octa-core (4 x 1,8 GHz Cortex-A53 & 4 x 2,4 GHz Cortex-A73). Honor 8 Prossa on sisäistä muistia 64 Gt ja RAMia 3 Gt.


title: Luettelo maailman rikkaimmista naisista Forbesin mukaan

text: Luettelo maailman 20 varakkaimmasta naisesta 2018 perustuu Forbesin vuosittain julkaisemaan miljardöörien listaukseen. Vuonna 2018 tällä listalla oli 256 naista (6. maaliskuuta 2018).


text: Huomaa, että päiväkohtaiseen (reaaliaikaiseen) osake-arvoihin perustuvilla omaisuuserien arvostuksilla listan järjestys ja omistusten arvo saattaa poiketa edellä esitetystä.